CELEX: 32009D0971
Language: el
Date: 2009-05-12 00:00:00
Title: 2009/971/ΕΚ: Απόφαση της Επιτροπής της 12ης Μαΐου 2009 σχετικά με την κρατική ενίσχυση C 43/08 (πρώην N 390/08), την οποία σκοπεύει να χορηγήσει η Γερμανία για την αναδιάρθρωση της WestLB AG [κοινοποιηθείσα υπό τον αριθμό C(2009) 3900] (Κείμενο που παρουσιάζει ενδιαφέρον για τον ΕΟΧ)

23.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 345/1
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 12ης Μαΐου 2009
   σχετικά με την κρατική ενίσχυση C 43/08 (πρώην N 390/08), την οποία σκοπεύει να χορηγήσει η Γερμανία για την αναδιάρθρωση της WestLB AG
   [κοινοποιηθείσα υπό τον αριθμό C(2009) 3900]
   (Το κείμενο στη γερμανική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2009/971/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2,
   τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Αφού κάλεσε τους άμεσα ενδιαφερόμενους να υποβάλουν τις παρατηρήσεις τους σύμφωνα με τα προαναφερθέντα άρθρα (1),
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
               (1)
            
            
               Στην απόφαση της 30ής Απριλίου 2008 (2) (στο εξής «απόφαση της 30ής Απριλίου 2008») η Επιτροπή διαπίστωσε ότι η θωράκιση έναντι κινδύνου που συστάθηκε από τους ιδιοκτήτες της WestLB AG (την Westfälisch-Lippischer Sparkassen- und Giroverband, την Rheinischer Sparkassen- und Giroverband καθώς και –άμεσα και έμμεσα μέσω της NRW. BANK– το ομόσπονδο κρατίδιο της Βόρειας Ρηνανίας-Βεστφαλίας, την Landschaftsverband Westfalen Lippe και την Landschaftsverband Rheinland, στο εξής «ιδιοκτήτες») στις 8 Φεβρουαρίου 2008 υπέρ της WestLB AG (στο εξής «WestLB») συνιστά κρατική ενίσχυση. Η Επιτροπή χαρακτήρισε ωστόσο το εν λόγω μέτρο ως ενίσχυση διάσωσης συμβατή με την κοινή αγορά και την ενέκρινε σύμφωνα με τις κατευθυντήριες γραμμές για τη διάσωση και αναδιάρθρωση προβληματικών επιχειρήσεων (3) (στο εξής «κατευθυντήριες γραμμές διάσωσης και αναδιάρθρωσης») για χρονική περίοδο έξι μηνών και/ή κατόπιν υποβολής σχεδίου αναδιάρθρωσης έως την οριστική απόφαση επί του εν λόγω σχεδίου.
            
         
               (2)
            
            
               Στις 8 Αυγούστου 2008 η Γερμανία κοινοποίησε στην Επιτροπή ενίσχυση αναδιάρθρωσης συμπεριλαμβανομένου ενός σχεδίου αναδιάρθρωσης που αφορούσε την WestLB. Στην κοινοποίηση περιεχόταν η δέσμευση να υποβληθεί έως τις 31 Δεκεμβρίου 2008 η οριστική μορφή της νέας ιδιοκτησιακής δομής.
            
         
               (3)
            
            
               Με επιστολή της 1ης Οκτωβρίου 2008 η Επιτροπή ανακοίνωσε στη Γερμανία την απόφασή της να κινήσει, λόγω του μέτρου, τη διαδικασία σύμφωνα με το άρθρο 88 παράγραφος 2 της συνθήκης ΕΚ.
            
         
               (4)
            
            
               Η απόφαση της Επιτροπής για κίνηση της επίσημης διαδικασίας έρευνας (στο εξής «απόφαση κίνησης διαδικασίας») δημοσιεύθηκε στην Επίσημη Εφημερίδα της Ευρωπαϊκής Ένωσης
                   (4). Η Επιτροπή κάλεσε όλους τους ενδιαφερομένους να υποβάλουν παρατηρήσεις σχετικά με το μέτρο. Ωστόσο, δεν υποβλήθηκαν στην Επιτροπή παρατηρήσεις από άλλους ενδιαφερομένους.
            
         
               (5)
            
            
               Η Γερμανία υπέβαλε στις 24 Νοεμβρίου 2008 παρατηρήσεις σχετικά με την κίνηση της επίσημης διαδικασίας έρευνας.
            
         
               (6)
            
            
               Στις 16 Δεκεμβρίου 2008 η WestLB υπέβαλε αίτημα παράτασης της προθεσμίας για την κοινοποίηση συγκεκριμένων στοιχείων σχετικά με την τροποποίηση της ιδιοκτησιακής δομής. Η Επιτροπή χορήγησε παράταση προθεσμίας έως τις 31 Μαρτίου 2009.
            
         
               (7)
            
            
               Στις 27 Φεβρουαρίου 2009 η Γερμανία υπέβαλε προσωρινή έκθεση σχετικά με την πρόοδο που είχε σημειωθεί έως το τέλος Φεβρουαρίου 2009.
            
         
               (8)
            
            
               Μεταξύ 6ης και 8ης Απριλίου 2009 πραγματοποιήθηκαν μεταξύ της Επιτροπής, της Γερμανίας, των ιδιοκτητών της WestLB και της WestLB συζητήσεις σχετικά με την αναδιάρθρωση.
            
         
               (9)
            
            
               Στις 17 Απριλίου 2009 η Γερμανία υπέβαλε περαιτέρω πληροφορίες σχετικά με την αναδιάρθρωση. Στις 30 Απριλίου 2009 η Γερμανία υπέβαλε ένα τροποποιημένο σχέδιο αναδιάρθρωσης.
            
         
               (10)
            
            
               Στις 12 Μαΐου 2009 η Επιτροπή εξέδωσε απόφαση. Το κείμενο της απόφασης της 12ης Μαΐου 2009 περιείχε ορισμένα ελάσσονος σημασίας σφάλματα τα οποία δεν επηρέασαν το διατακτικό και την αιτιολόγηση της απόφασης. Για λόγους διασφάλισης της ορθότητας, εκδίδεται η παρούσα απόφαση, η οποία αντικαθιστά την απόφαση της 12ης Μαΐου 2009 [K(2009) 3900].
            
         2.   ΠΕΡΙΓΡΑΦΗ ΤΗΣ ΕΝΙΣΧΥΣΗΣ
   2.1.   Ο δικαιούχος
   
               (11)
            
            
               Δικαιούχος της ενίσχυσης είναι η WestLB. Η WestLB είναι μια ευρωπαϊκή εμπορική τράπεζα με έδρα στο ομόσπονδο κρατίδιο της Βόρειας Ρηνανίας-Βεστφαλίας (στο εξής «NRW»). Με σύνολο ισολογισμού 286,5 δισεκατ. ευρώ (στοιχεία 31ης Δεκεμβρίου 2007) κατέχει ηγετική θέση μεταξύ των παρόχων χρηματοπιστωτικών υπηρεσιών στη Γερμανία. Αποτελεί την κεντρική τράπεζα των ταμιευτηρίων στην NRW και στο Βρανδεμβούργο και ως διεθνώς δραστηριοποιούμενη εμπορική τράπεζα αποτελεί για τα ταμιευτήρια τον συνδετικό κρίκο με τις διεθνείς χρηματαγορές. Σε στενή συνεργασία με τα ταμιευτήρια, η WestLB προσφέρει το πλήρες πακέτο προϊόντων και υπηρεσιών μιας τράπεζας γενικών εργασιών, ενώ εστιάζεται κυρίως στις πιστωτικές εργασίες καθώς και στους υποτομείς των δομημένων χρηματοδοτήσεων, των δραστηριοτήτων κεφαλαιαγοράς, της ιδιωτικής διαχείρισης περιουσιακών στοιχείων, της διαχείρισης στοιχείων ενεργητικού, της διεκπεραίωσης εργασιών πληρωμών και της χρηματοδότησης ακινήτων. Στις 30 Δεκεμβρίου 2007 η WestLB απασχολούσε 6 147 εργαζομένους.
            
         
               (12)
            
            
               Η WestLB είναι ανώνυμη εταιρεία με κεντρικά υποκαταστήματα στο Ντίσελντορφ και το Μύνστερ. Η WestLB ιδρύθηκε στις 30 Αυγούστου 2002 από την πρώην Westdeutsche Landesbank Girozentrale όταν οι εργασίες δημόσιας αποστολής μεταβιβάστηκαν στην κεντρική τράπεζα της NRW (Landesbank NRW), ενός οργανισμού δημοσίου δικαίου που ιδρύθηκε την 1η Αυγούστου 2002.
            
         
               (13)
            
            
               Οι σημερινοί ιδιοκτήτες της WestLB είναι η Westfälisch-Lippische Sparkassen- und Giroverband (WLSGV) με ποσοστό 25,03 %, η Rheinische Sparkassen- und Giroverband (RSGV) με ποσοστό 25,03 % και –άμεσα και έμμεσα μέσω της NRW. BANK (πρώην Landesbank NRW)– το ομόσπονδο κρατίδιο της NRW με ποσοστό 37,74 %, η Landschaftsverband Westfalen Lippe (LWL) με ποσοστό 6,09 % και η Landschaftsverband Rheinland (LVR) με ποσοστό 6,09 %.
            
         
               (14)
            
            
               Η WestLB είναι ένα από τα γερμανικά πιστωτικά ιδρύματα δημοσίου δικαίου για τα οποία ίσχυαν έως και στις 18 Ιουλίου 2005 οι απεριόριστες κρατικές εγγυήσεις «θεσμικής ευθύνης» και «υποχρέωσης του εγγυητή», οι οποίες, κατόπιν μιας σειράς συμφωνιών μεταξύ της Γερμανίας και της Επιτροπής, έπρεπε να καταργηθούν (5).
            
         
               (15)
            
            
               Μετά την κατάργηση της θεσμικής ευθύνης και της υποχρέωσης του εγγυητή, το 2002 η πρώην WestLB χωρίστηκε στην NRW. BANK και την WestLB. Μεταξύ 2003 και 2005 ολοκληρώθηκε η αναδιάρθρωση της WestLB, ενώ μεταξύ 2002 και 2005 πραγματοποιήθηκαν διάφορες εισφορές κεφαλαίου. Στην απόφαση της 18ης Ιουλίου 2007 (6), η Επιτροπή έκρινε ότι οι εν λόγω εισφορές δεν συνιστούσαν κρατικές ενισχύσεις.
            
         2.2.   Τα οικονομικά προβλήματα της WestLB
   
               (16)
            
            
               Λόγω της συνεχιζόμενης κρίσης στις χρηματαγορές, οι δομημένες επενδύσεις χαρτοφυλακίου της WestLB, όπου συμπεριλαμβάνονται κίνδυνοι από την αμερικανική αγορά των ενυπόθηκων στεγαστικών δανείων υψηλού κινδύνου, άρχισαν να σημειώνουν πτωτική πορεία από τα μέσα του 2007. Οι εκτιμήσεις τρέχουσας τιμής αγοράς (mark-to-market) των χρεογράφων επιδεινώθηκαν και η WestLB δεν κατόρθωσε να αναχρηματοδοτήσει το δομημένο χαρτοφυλάκιο μέσω της πώλησης ομολογιών στην αγορά, με αποτέλεσμα η WestLB να πρέπει να ενοποιήσει τα εκτός ισολογισμού χαρτοφυλάκια στον ισολογισμό της.
            
         
               (17)
            
            
               Στις 8 Φεβρουαρίου 2008 οι ιδιοκτήτες της WestLB συναποφάσισαν στο αποκαλούμενο «έγγραφο βασικών σημείων» τα γενικά χαρακτηριστικά ενός περαιτέρω μέτρου (7). Στις συνομιλίες συμμετείχαν επίσης η ομοσπονδιακή αρχή χρηματοπιστωτικής εποπτείας (BaFin) και η Ομοσπονδιακή Τράπεζα της Γερμανίας. Οι ιδιοκτήτες της WestLB αποφάσισαν συγκεκριμένα μια δομή για την αντιστάθμιση μείζονων κινδύνων στα δομημένα χαρτοφυλάκια, η οποία έπρεπε να εξασφαλιστεί μέσω θωράκισης έναντι κινδύνου ύψους 5 δισεκατ. ευρώ (8) (συμπεριλαμβανομένων παλαιότερα συμφωνηθεισών εισφορών κεφαλαίου).
            
         
               (18)
            
            
               Πίσω από την εν λόγω συμφωνία κρυβόταν η πρόθεση των ιδιοκτητών να θωρακίσουν την WestLB έναντι της αστάθειας των αγορών. Βάσει των διεθνών λογιστικών προτύπων (International Financial Reporting Standards – IFRS) που εφαρμόζει η WestLB, η τράπεζα πρέπει να εφαρμόσει τη μέθοδο τιμής αγοράς και να προβαίνει σε τακτική επαναποτίμηση του μεγαλύτερου μέρους του ενεργητικού της. Λόγω της κρίσης των ενυπόθηκων στεγαστικών δανείων υψηλού κινδύνου, η ζήτηση για δομημένα επενδυτικά χαρτοφυλάκια κατέρρευσε. Για τον λόγο αυτό, για ένα χαρτοφυλάκιο ύψους περίπου 23 δισεκατ. ευρώ προέκυψαν στα τέλη του 2007 ζημίες τιμής αγοράς ύψους περίπου [(1,5-2,5)] (9) δισεκατ. ευρώ, τα οποία έπρεπε να αιτιολογηθούν στον ισολογισμό.
            
         
               (19)
            
            
               Η θωράκιση έναντι κινδύνου αποτελεί τη νομική βάση για τη μεταβίβαση των απομειωμένων περιουσιακών στοιχείων της WestLB σε εταιρεία ειδικού σκοπού, την Phoenix Light SF Limited. Με αυτόν τον τρόπο, δεν κρίνεται αναγκαίο να παρουσιαστούν οι επιπτώσεις της αστάθειας της αγοράς για τα εν λόγω χαρτοφυλάκια στους ισολογισμούς της WestLB. Αμέσως μετά τη μεταβίβαση των περιουσιακών στοιχείων και μετά την ανάληψη της εγγύησης, οι συνέπειες της αστάθειας της αγοράς δεν επηρεάζουν πλέον τον ισολογισμό της WestLB. Η εν λόγω εταιρεία ειδικού σκοπού λειτουργεί ως μηχανισμός κακής τράπεζας («Bad Bank») για συγκεκριμένα ιδρύματα, στα οποία χορηγεί το κράτος εγγύηση.
            
         
               (20)
            
            
               Στις 31 Μαρτίου 2008 οι ιδιοκτήτες της WestLB ενέκριναν τα μέτρα με την επιφύλαξη της συγκατάθεσης του τοπικού κοινοβουλίου της Βόρειας Ρηνανίας-Βεστφαλίας. Καθώς τόσο η τράπεζα όσο και οι ορκωτοί λογιστές ήταν πεπεισμένοι ότι το τοπικό κοινοβούλιο κατά πάσα πιθανότητα θα συναινούσε, έκριναν ότι η απόφαση επαρκούσε προκειμένου να μεταβιβαστεί στις 31 Μαρτίου 2008 ο κίνδυνος στους ιδιοκτήτες. Τα μέτρα εγκρίθηκαν αργότερα από το τοπικό κοινοβούλιο.
            
         2.3.   Το μέτρο
   
               (21)
            
            
               Το σχέδιο αναδιάρθρωσης προτείνει τη διατήρηση της θωράκισης έναντι κινδύνου για την εταιρεία ειδικού σκοπού Phoenix Light SF Limited, εταιρεία περιορισμένης ευθύνης βάσει του ιρλανδικού δικαίου (στο εξής «Phoenix Light»), και τη μετατροπή της προσωρινής δομής της σε μόνιμη. Ωστόσο, δεν συντελέστηκε καμία αλλαγή στη δομή της θωράκισης έναντι κινδύνου.
            
         
               (22)
            
            
               Η θωράκιση έναντι κινδύνου αποτελείται από
               
                           —
                        
                        
                           δήλωση εγγύησης των ιδιοκτητών της WestLB ανάλογα προς το εκάστοτε μερίδιο συμμετοχής τους στην εξασφάλιση των υποχρεώσεων της WestLB ύψους έως και 2 δισεκατ. ευρώ έναντι της Phoenix Light, στην οποία θα μεταβιβάσει η WestLB ένα δομημένο χαρτοφυλάκιο χρεογράφων ονομαστικής αξίας 23 δισεκατ. ευρώ, και
                        
                     
                           —
                        
                        
                           δήλωση εγγύησης της NRW για την εξασφάλιση περαιτέρω απαιτήσεων της WestLB ύψους έως 3 δισεκατ. ευρώ έναντι της Phoenix Light.
                        
                     
         
               (23)
            
            
               Η συναλλαγή εξελίχθηκε ως εξής:
               
                           —
                        
                        
                           Η WestLB διατηρούσε έως τις 31 Μαρτίου 2008 χαρτοφυλάκιο αξίας 23 δισεκατ. ευρώ, το οποίο ειδικότερα περιελάμβανε δομημένα χρεόγραφα και τίτλους χρηματοδότησης (βραχυπρόθεσμους εξασφαλισμένους χρεωστικούς τίτλους [Commercial Papers], μεσοπρόθεσμους τίτλους [Medium-Term Notes], τίτλους εισοδήματος και κεφαλαίου [Income and Capital Notes]) των τριών επενδυτικών οχημάτων Greyhawk, Harrier και Kestrel (10).
                        
                     
                           —
                        
                        
                           Με έναρξη ισχύος στις 31 Μαρτίου 2008, η WestLB πώλησε το εν λόγω χαρτοφυλάκιο στην Phoenix Light έναντι της ονομαστικής του τιμής ύψους 23 δισεκατ. ευρώ. Για να καλύψει την τιμή πώλησης των 23 δισεκατ. ευρώ, η Phoenix Light εξέδωσε ομολογίες στο ύψος της ονομαστικής αξίας του χαρτοφυλακίου. Οι ομολογίες εκδόθηκαν σε δύο δόσεις. Η χαμηλότερη δόση αποτελείται από χρεόγραφα ιδίων κεφαλαίων (Junior Notes), τα οποία κινδυνεύουν περισσότερο σε περίπτωση υπερημερίας πληρωμών για τα μεταβιβασθέντα στοιχεία ενεργητικού (και, ως εκ τούτου, υπόκεινται σε όλους τους κινδύνους) συνολικής ονομαστικής αξίας ύψους 5 δισεκατ. ευρώ. Η υψηλότερη δόση αποτελείται από κύριους τίτλους (Senior Notes) συνολικής αξίας 18 δισεκατ. ευρώ.
                        
                     
                           —
                        
                        
                           Το ομόσπονδο κρατίδιο NRW χορήγησε εγγύηση για τα χρεόγραφα ιδίων κεφαλαίων. Με τον τρόπο αυτόν, εξασφαλίστηκαν τα χρεόγραφα ιδίων κεφαλαίων. Αμέσως μετά την εκχώρηση της εγγύησης αυτής αγοράστηκαν τα χρεόγραφα από την WestLB και μάλιστα για δύο λόγους: αφενός, οι ορκωτοί λογιστές βασίστηκαν στην εξασφάλιση των χρεογράφων μέσω της εγγύησης προκειμένου να διορθώσουν την αξία των χρεογράφων στον ισολογισμό της WestLB προς τα κάτω (σε αντίθεση με τις αρχικές επενδύσεις χαρτοφυλακίου). Αφετέρου, η WestLB μπορούσε να χρησιμοποιήσει τα χρεόγραφα για τη διασφάλιση των πόρων που απαιτούνταν για την αγορά τους.
                        
                     
                           —
                        
                        
                           Η Phoenix Light καταβάλλει προμήθεια εγγύησης [(0,2-0,1)]% ετησίως για τη διάθεση της εγγύησης ύψους 5 δισεκατ. ευρώ στον εγγυητή καθώς και μια ανταμοιβή στον κάτοχο/στους κατόχους των κύριων τίτλων και των χρεογράφων ιδίων κεφαλαίων (κατά την προσωρινή δομή, στην WestLB). Τα έξοδα αυτά και τα συνολικά έξοδα διαχείρισης καλύφθηκαν από την ανταμοιβή για τους τίτλους που μεταβιβάστηκαν στην Phoenix Light. Η ανταμοιβή που κατέβαλε η Phoenix Light για τους κύριους τίτλους και τα χρεόγραφα ιδίων κεφαλαίων υπολογίστηκε κατά τέτοιο τρόπο ώστε η WestLB μπόρεσε να καλύψει τα έξοδα αναχρηματοδότησής της.
                        
                     
                           —
                        
                        
                           Κατά τη φάση διάσωσης η WestLB έπρεπε να διατηρήσει τόσο τα χρεόγραφα ιδίων κεφαλαίων όσο και τους κύριους τίτλους προκειμένου να εγγυηθεί την επαναμετατρεψιμότητά τους. Κατόπιν έγκρισης της Επιτροπής, η προσωρινή δομή μετατράπηκε σε μόνιμη. Στη μόνιμη δομή, η WestLB διατηρεί τα εγγυημένα χρεόγραφα ιδίων κεφαλαίων μέχρι τη λήξη τους. Αναφορικά με τους κύριους τίτλους, η Phoenix Light πρέπει να τοποθετηθεί στις κεφαλαιαγορές μόλις οι συνθήκες της αγοράς επιτρέψουν εκ νέου ανάλογες συναλλαγές. Για τον λόγο αυτό η WestLB διατηρεί στη μόνιμη δομή και τους κύριους τίτλους, έως ότου αυτοί μπορέσουν να επανατοποθετηθούν στις αγορές. Σε αυτήν την περίπτωση, οι κύριοι τίτλοι που διατηρούνται από την WestLB θα επέστρεφαν στην Phoenix Light και θα πωλούνταν σε τρίτους.
                        
                     
         
               (24)
            
            
               Έναντι τρίτων, το ομόσπονδο κρατίδιο της NRW αναλαμβάνει αποκλειστικά το πλήρες ποσό της εγγύησης ύψους 5 δισεκατ. ευρώ. Για την πρώτη δόση ύψους 2 δισεκατ. ευρώ, μπορεί το κρατίδιο να απαιτήσει από τους υπόλοιπους τέσσερις ιδιοκτήτες αντιστάθμιση ανάλογα με τη συμμετοχή τους στην WestLB. Το υπολειπόμενο ποσό της εγγύησης ύψους 3 δισεκατ. ευρώ αναλαμβάνεται μη αναλογικά μόνο από την NRW. Για τον λόγο αυτό, η NRW μπορεί να επιτύχει από τους υπόλοιπους ενδιαφερόμενους προσαρμογή των δικαιωμάτων εταίρου που διατηρεί καθώς και εξισορρόπηση της αξίας, την οποία το κρατίδιο μπορεί να επιτύχει είτε μέσω αντιστάθμισης έναντι ποσού μετρητοίς είτε μέσω της αγοράς μετοχών WestLB.
            
         
               (25)
            
            
               Αναφορικά με την προσαρμογή της κοινοπρακτικής σύμβασης, η οποία προκύπτει σε αυτήν την περίπτωση, συμφωνήθηκε η άρση ή η προσαρμογή ορισμένων δικαιωμάτων των ενώσεων ταμιευτηρίων (Sparkassen- und Giroverbände) (11). Οι αλλαγές, ωστόσο, έπρεπε να αποτελέσουν αντικείμενο διαπραγμάτευσης μεταξύ όλων των ιδιοκτητών της WestLB μεμονωμένα.
            
         
               (26)
            
            
               Όσον αφορά την αντιστάθμιση της αξίας για το ομόσπονδο κρατίδιο της NRW, το κρατίδιο έχει το δικαίωμα μεταβίβασης αντίστοιχου αριθμού μετοχών WestLB, οι οποίες διατηρούνται επί του παρόντος από τις ενώσεις ταμιευτηρίων και από τα περιφερειακά συμβούλια (Sparkassen- und Landschaftsverbände), όταν και εφόσον γίνει χρήση του μη αναλογικού ποσοστού που κατέχει η NRW στη θωράκιση έναντι κινδύνου ύψους 3 δισεκατ. ευρώ. Για τον υπολογισμό της αξίωσης, σημείο αναφοράς αποτελεί η τιμή των 220 ευρώ ανά μετοχή, μείον έκπτωσης 20 ευρώ ανά μετοχή. Για τα περιφερειακά συμβούλια ισχύει η τιμή 220 ευρώ ανά μετοχή. Αντί της μεταβίβασης των μετοχών, οι ενδιαφερόμενοι μπορούν να συμφωνήσουν σε αντιστάθμιση έναντι ποσού μετρητοίς.
            
         
               (27)
            
            
               Στην απόφαση της 30ής Απριλίου 2008, η Επιτροπή χαρακτήρισε την περιγραφόμενη θωράκιση έναντι κινδύνου ως ενίσχυση διάσωσης ορισμένου χρόνου συμβατή με την κοινή αγορά και την ενέκρινε σύμφωνα με τις κατευθυντήριες γραμμές διάσωσης και αναδιάρθρωσης έως τις 8 Αυγούστου 2008. Ταυτόχρονα, η Επιτροπή ζήτησε από τη Γερμανία να υποβάλει εκτεταμένο και οριστικό σχέδιο αναδιάρθρωσης. Η Γερμανία υπέβαλε το σχέδιο αναδιάρθρωσης στις 8 Αυγούστου 2008.
            
         2.4.   Το σχέδιο αναδιάρθρωσης
   
               (28)
            
            
               Η κοινοποίηση καλύπτει μια συμφωνία βασικών σημείων των ιδιοκτητών της 8ης Αυγούστου 2008 και ένα αυτοτελές σχέδιο αναδιάρθρωσης, το οποίο τροποποιήθηκε μετά από τις συζητήσεις με την Επιτροπή. Το σχέδιο αναδιάρθρωσης που υποβλήθηκε από την WestLB συνοψίζεται στα ακόλουθα:
            
         
               (29)
            
            
               Κεντρικό στοιχείο της συμφωνίας βασικών σημείων και του σχεδίου αναδιάρθρωσης είναι η οριστική μορφή των αλλαγών στην ιδιοκτησιακή δομή που συμφωνήθηκαν μεταξύ της Γερμανίας και των ιδιοκτητών, π.χ. μέσω της υποβολής επιστολής πρόθεσης έως τις 31 Δεκεμβρίου 2008. Ωστόσο, αυτή η οριστική μορφή δεν προσδιορίστηκε. Τα μέτρα για εξορθολογισμό και μείωση των εξόδων, ελαχιστοποίηση των κινδύνων και αναπροσανατολισμό έχουν ως στόχο τη διευκόλυνση της πώλησης. Με αυτόν τον τρόπο, μετά τον διαχωρισμό της, η WestLB –στο ακέραιο ή ως επιμέρους ανεξάρτητες εμπορικές οντότητες– διατίθεται προς πώληση στο πλαίσιο δημόσιου, διαφανούς και άνευ διακρίσεων διαγωνισμού, ο οποίος θα προκηρυχθεί στα τέλη Αυγούστου 2010 και θα ολοκληρωθεί έως τα τέλη [Ιούνιος-Οκτώβριος] 2011, έτσι ώστε η πώληση να τεθεί σε ισχύ το αργότερο την 1η Ιανουαρίου 2012.
            
         
               (30)
            
            
               Αναφορικά με τον διαγωνισμό, στο σχέδιο αναδιάρθρωσης προβλέπεται ότι πρέπει να διεξαχθεί δημόσιος, διαφανής και άνευ διακρίσεων διαγωνισμός, που θα είναι ανοιχτός σε οιονδήποτε εν δυνάμει αγοραστή του εσωτερικού και του εξωτερικού. Η πώληση πρέπει να γίνει ευρέως γνωστή μέσω δημοσίευσης σε τουλάχιστον ένα διεθνές έντυπο το οποίο διατίθεται σε όλη την Κοινότητα στην αγγλική γλώσσα. Η WestLB λειτουργεί ως κεντρική τράπεζα των ταμιευτηρίων στο ομόσπονδο κρατίδιο της NRW. Η ίδια είναι εμπορική τράπεζα με τη νομική μορφή ανώνυμης εταιρείας. Για τον λόγο αυτό, δεν πρέπει να αναφέρεται ούτε η τωρινή λειτουργία της ως κεντρικής τράπεζας των ταμιευτηρίων ούτε η επωνυμία WestLB, για να αποφευχθεί η πλήρης πώληση της τράπεζας σε ιδιώτη επενδυτή.
            
         
               (31)
            
            
               Κύριος στόχος του διαγωνισμού είναι η αλλαγή ιδιοκτησιακής δομής, δηλαδή η πλήρης μεταβίβαση των δικαιωμάτων ψήφου. Η πλήρης πώληση ενός ή περισσοτέρων κατατετμημένων υποτομέων κρίνεται προτιμητέα έναντι της απλής μεταβίβασης της πλειοψηφίας δικαιωμάτων ψήφου («50 % συν μια μετοχή»). Η απλή μεταβίβαση της πλειοψηφίας δικαιωμάτων ψήφου σε κάποιον νέο αγοραστή επιτρέπεται μόνο εφόσον κατά τον διαγωνισμό δεν υποβληθεί καμία προσφορά για την πλήρη ανάληψη ενός ή περισσοτέρων κατατετμημένων υποτομέων. Παρόλο που κρίθηκε προτιμητέα η πλήρης μεταβίβαση των δικαιωμάτων ψήφου, η Επιτροπή, δεδομένων των απρόβλεπτων συνθηκών στις χρηματαγορές και των αποτυχημένων προσπαθειών για αλλαγή της ιδιοκτησιακής δομής της WestLB, ενέκρινε εναλλακτικά σενάρια, όπως τη μεταβίβαση της πλειοψηφίας δικαιωμάτων ψήφου και την ενοποίηση των κεντρικών τραπεζών ομόσπονδων κρατιδίων στη Γερμανία. Η Επιτροπή δεν προβάλλει αντιρρήσεις στην αναδιάρθρωση των τραπεζών σε συνολικό επίπεδο και αποδέχεται την υλοποίηση του σχεδίου αναδιάρθρωσης στο πλαίσιο της αναδιάρθρωσης του τομέα των κεντρικών τραπεζών ομόσπονδων κρατιδίων στη Γερμανία. Ωστόσο, προκειμένου να επιτηρείται η ορθή υλοποίηση του σχεδίου αναδιάρθρωσης ακόμη και στην περίπτωση που επιλεγεί κάποιο εναλλακτικό σενάριο για την αλλαγή ιδιοκτησιακής δομής, η Επιτροπή κρίνει απαραίτητο τον διορισμό εμπειρογνώμονα.
            
         
               (32)
            
            
               Για να διευκολυνθεί η ολική ή τμηματική πώληση της WestLB, το σχέδιο αναδιάρθρωσης προβλέπει μέτρα μείωσης και εξορθολογισμού των εξόδων. Σχεδιάζεται ειδικότερα η πώληση συμμετοχών και το κλείσιμο εγκαταστάσεων. Για τους σκοπούς μείωσης και εξορθολογισμού των εξόδων πρέπει να πωληθούν όλες οι μεγάλες συμμετοχές προκειμένου να χρηματοδοτηθούν τα μέτρα αναδιάρθρωσης. Η πώληση πρόκειται να πραγματοποιηθεί σε δύο δόσεις. Η πρώτη δόση συμμετοχών, αποτελούμενη από την Weberbank, […] και […] πρόκειται να εκποιηθεί έως το τέλος [Φεβρουάριος-Μάιος] 2010 (12) και η δεύτερη, αποτελούμενη από […] και […], έως το τέλος [Φεβρουάριος-Μάιος] 2011 (13).
            
         
               (33)
            
            
               Για τους σκοπούς μείωσης και εξορθολογισμού των εξόδων, η WestLB θα κλείσει επίσης έως το αργότερο […] 2010 πέντε από τις έντεκα εγκαταστάσεις της στη Γερμανία (Μπίλεφελντ, Μύνστερ, Ντόρτμουντ, Κολωνία, Μάιντς) (14). Επιπλέον, η WestLB θα μειώσει το αργότερο έως […] 2010 (15) τον αριθμό των εγκαταστάσεών της εκτός Γερμανίας από άνω των τριάντα σε επτά (16).
            
         
               (34)
            
            
               Σύμφωνα με το σχέδιο αναδιάρθρωσης το πρόγραμμα εξορθολογισμού διαμορφώνεται ως εξής:
               
                           —
                        
                        
                           το σύνολο ισολογισμού (17) μειώνεται έναντι του επιπέδου των ετήσιων λογαριασμών του 2007 κατά 25 % έως το τέλος Μαρτίου 2010 και κατά 50 % έως το τέλος Μαρτίου 2011. Το διορθωμένο σύνολο ισολογισμού μειώνεται συνεπώς από [200-280] δισεκατ. ευρώ σε [150-250] δισεκατ. ευρώ έως τις 31 Μαρτίου 2010 και σε [80-180] δισεκατ. ευρώ έως τις 31 Μαρτίου 2011,
                        
                     
                           —
                        
                        
                           επιπλέον, το άθροισμα των περιουσιακών στοιχείων σταθμισμένου κινδύνου (RWA) μειώνεται έναντι του επιπέδου των ετήσιων λογαριασμών του 2007 κατά 25 % έως το τέλος Μαρτίου 2010 και κατά 50 % έως το τέλος Μαρτίου 2011. Τα RWA μειώνονται συνεπώς, από 104 δισεκατ. ευρώ σε 78 δισεκατ. ευρώ έως τις 31 Μαρτίου 2010 και σε 52 δισεκατ. ευρώ έως τις 31 Μαρτίου 2011,
                        
                     
                           —
                        
                        
                           οι ενδεικτικοί αυτοί στόχοι κρίνεται προτιμότερο να επιτευχθούν μέσω της πώλησης/εκποίησης σειράς στοιχείων ενεργητικού, τα οποία παλαιότερα συνιστούσαν το αποκαλούμενο «χαρτοφυλάκιο εξόδου» (exit-portfolio).
                        
                     
         
               (35)
            
            
               Πέραν της μείωσης και του εξορθολογισμού των εξόδων, το σχέδιο αναδιάρθρωσης προβλέπει επίσης τον εκτεταμένο αναπροσανατολισμό και τη μείωση των κινδύνων που προέρχονται από όλες τις δραστηριότητες. Ειδικότερα, σχεδιάζονται τα ακόλουθα μέτρα:
               
                           —
                        
                        
                           δημιουργία τριών ξεχωριστών υποτομέων-πυρήνα καθώς και αντίστοιχος οργανωτικός διαχωρισμός όλων των επιχειρηματικών διεργασιών,
                        
                     
                           —
                        
                        
                           πλήρης απόσυρση από το επιχειρηματικό πεδίο διαχείρισης επενδύσεων, το οποίο υφίσταται εκκαθάριση,
                        
                     
                           —
                        
                        
                           σαφής συρρίκνωση της επιχειρηματικής δραστηριότητας στον τομέα των δομημένων χρηματοδοτήσεων, συμπεριλαμβανομένης της διεθνούς χρηματοδότησης έργων (Global Origination) και περιορισμός της σε επιλεγμένους επιχειρηματικούς τομείς,
                        
                     
                           —
                        
                        
                           περιορισμός των επιχειρηματικών δραστηριοτήτων στις διεθνείς κεφαλαιαγορές αποκλειστικά σε εμπορικές δραστηριότητες προσανατολισμένες στους πελάτες.
                        
                     
         
               (36)
            
            
               Κατά τη δημιουργία των τριών ξεχωριστών επιχειρηματικών μονάδων-πυρήνα, η WestLB πρόκειται να διαχωρίσει όλες τις επιχειρηματικές διεργασίες έως το τέλος Οκτωβρίου 2009 και να δημιουργήσει τις ακόλουθες μονάδες, στις οποίες δεν επιτρέπεται εξωτερική ανάπτυξη μέσω εξαγοράς ή συγκέντρωσης:
               
                           —
                        
                        
                           τραπεζικές συναλλαγές,
                        
                     
                           —
                        
                        
                           σύμπραξη μικρομεσαίων επιχειρήσεων και ταμιευτηρίων (Verbund/Mittelstand),
                        
                     
                           —
                        
                        
                           κεφαλαιαγορά, Εταιρικοί πελάτες και Δομημένες χρηματοδοτήσεις.
                        
                     
         
               (37)
            
            
               Σε ό,τι αφορά την απόσυρση από το επιχειρηματικό πεδίο της διαχείρισης επενδύσεων, η WestLB εστιάζεται στις εργασίες διαπραγμάτευσης για ίδιο λογαριασμό και μέχρι την πώλησή της δεν διεκπεραιώνει πλέον εργασίες διαπραγμάτευσης σχετικής αξίας και αρμπιτράζ (18), ενώ η άσκηση των δραστηριοτήτων διαπραγμάτευσης για λογαριασμό των πελατών περιορίζεται πλέον στις εγκαταστάσεις της στο Ντίσελντορφ, στη Νέα Υόρκη, στο Λονδίνο και στο Χονγκ Κονγκ.
            
         
               (38)
            
            
               Όσον αφορά τη μείωση των δραστηριοτήτων κεφαλαιαγοράς, ο σχετικός όγκος εργασιών μέχρι την πώληση της WestLB περιορίζεται ως εξής: κατά το έτος 2009 έως τις 31 Δεκεμβρίου 2009 μειώνεται σε [70-100] δισεκατ. ευρώ, κατά το έτος 2010 έως τις 31 Δεκεμβρίου 2010 σε [60-90] δισεκατ. ευρώ και κατά το έτος 2011 έως τις 31 Δεκεμβρίου 2011 σε [50-80] δισεκατ. ευρώ.
            
         
               (39)
            
            
               Για τον περιορισμό των εργασιών κεφαλαιαγοράς, μέχρι την πώληση της WestLB θα περιοριστούν επίσης τα RWA που συνυπολογίζονται στις εργασίες κεφαλαιαγοράς: έως τις 31 Δεκεμβρίου 2009 μειώνονται σε [10-25] δισεκατ. ευρώ, έως τις 31 Δεκεμβρίου 2010 σε [5-25] δισεκατ. ευρώ και έως τις 31 Δεκεμβρίου 2011 σε [5-25] δισεκατ. ευρώ.
            
         
               (40)
            
            
               Για τη μείωση του τομέα Εταιρικών πελατών και Δομημένων χρηματοδοτήσεων (υποτομέα του επιχειρηματικού πεδίου Κεφαλαιαγορά, Εταιρικοί πελάτες και Δομημένες χρηματοδοτήσεις), ο σχετικός όγκος δραστηριοτήτων μέχρι την πώληση της WestLB περιορίζεται ως εξής: κατά το έτος 2009 έως τις 31 Δεκεμβρίου 2009 μειώνεται σε [20-40] δισεκατ. ευρώ, κατά το έτος 2010 έως τις 31 Δεκεμβρίου 2010 σε [15-35] δισεκατ. ευρώ και κατά το έτος 2011 έως τις 31 Δεκεμβρίου 2011 σε [10-30] δισεκατ. ευρώ.
            
         
               (41)
            
            
               Για τη μείωση του τομέα Εταιρικών πελατών και Δομημένων χρηματοδοτήσεων (υποτομέα του επιχειρηματικού πεδίου Κεφαλαιαγορά, Εταιρικοί πελάτες και Δομημένες χρηματοδοτήσεις), τα RWA που συνυπολογίζονται στις εν λόγω δραστηριότητες περιορίζονται μέχρι την πώληση της WestLB ως εξής: έως τις 31 Δεκεμβρίου 2009 μειώνονται σε [30-60] δισεκατ. ευρώ, έως τις 31 Δεκεμβρίου 2010 σε [20-50] δισεκατ. ευρώ και έως τις 31 Δεκεμβρίου 2011 σε [20-50] δισεκατ. ευρώ.
            
         
               (42)
            
            
               Όλες οι λοιπές δραστηριότητες, μονάδες και εγκαταστάσεις με τη μορφή θυγατρικών εταιρειών, υποκαταστημάτων ή γραφείων αντιπροσώπευσης που δεν θα έχουν πωληθεί έως το τέλος Δεκεμβρίου 2011 υποβάλλονται σε εκκαθάριση από τους ιδιοκτήτες. Όλες οι αλλαγές στο σχέδιο αναδιάρθρωσης εξετάστηκαν από την Επιτροπή, έγιναν δεκτές από τη Γερμανία και, στη συνέχεια, υπεβλήθησαν στην Επιτροπή στις 30 Απριλίου 2009 ως τροποποίηση του σχεδίου αναδιάρθρωσης. Τρεις από τους πέντε μετόχους της WestLB δεν έχουν, ωστόσο, επιβεβαιώσει επισήμως το τροποποιημένο σχέδιο. Για τον λόγο αυτό, το σχέδιο αναδιάρθρωσης, αν και έγινε δεκτό από τη Γερμανία και τους ιδιοκτήτες, δεν μπορεί να θεωρηθεί δεσμευτικό. Κατά τη διάρκεια της διαδικασίας, η Επιτροπή διαπίστωσε ότι οι ιδιοκτήτες δεν ήταν σε θέση να τηρήσουν το αρχικό χρονοδιάγραμμα για το εγκεκριμένο σχέδιο αναδιάρθρωσης και ότι ο προσδιορισμός καταληκτικής ημερομηνίας από τα όργανα λήψης αποφάσεων καθυστερούσε τη διαδικασία. Για τον λόγο αυτό, η Επιτροπή κρίνει απαραίτητη την έκδοση απόφασης υπό όρους.
            
         
               (43)
            
            
               Αναφορικά με την πολυπλοκότητα των προτεινόμενων μέτρων αναδιάρθρωσης και τη σύντομη προθεσμία υλοποίησής τους, η Επιτροπή κρίνει απαραίτητο η υλοποίηση της αναδιάρθρωσης να επιτηρείται από εμπειρογνώμονα, ο οποίος θα ενημερώνει την Επιτροπή για την πρόοδο που σημειώνεται. Ο διορισμός του εν λόγω εμπειρογνώμονα είναι ιδιαίτερα σημαντικός, κυρίως επειδή η Επιτροπή κατά την υλοποίηση της αναδιάρθρωσης επιτρέπει κάποιο βαθμό ευελιξίας. Η εκποίηση των συμμετοχών πρέπει να ολοκληρωθεί στο ακέραιο έως [Φεβρουάριος-Μάιος] 2010. Μπορεί ωστόσο να αναβληθεί, εάν η WestLB αποδείξει ότι η εκποίηση θα ήταν εφικτή μόνο σε τιμή πώλησης χαμηλότερη της λογιστικής αξίας. Η απόφαση προβλέπει επίσης τη δυνατότητα απευθείας πώλησης ή ενοποίησης των κεντρικών τραπεζών ομόσπονδων κρατιδίων στη Γερμανία και επιτρέπει, ως εκ τούτου, εξαίρεση από τον διαγωνισμό. Ο εμπειρογνώμων οφείλει να επιτηρεί την υλοποίηση του σχεδίου αναδιάρθρωσης, να συντάσσει εκθέσεις σχετικά με τις αποφάσεις που λαμβάνονται στο πλαίσιο της ευελιξίας που επιτρέπεται κατά την περίοδο αναδιάρθρωσης, και να διευκολύνει την επικοινωνία με την Επιτροπή.
            
         3.   ΠΑΡΑΤΗΡΗΣΕΙΣ ΤΗΣ ΓΕΡΜΑΝΙΑΣ ΣΧΕΤΙΚΑ ΜΕ ΤΗΝ ΑΠΟΦΑΣΗ ΚΙΝΗΣΗΣ ΤΗΣ ΔΙΑΔΙΚΑΣΙΑΣ
   
               (44)
            
            
               Σε απάντηση της απόφασης κίνησης της διαδικασίας, η Γερμανία υπέβαλε παρατηρήσεις σχετικά με την αξιολόγηση του μέτρου.
            
         
               (45)
            
            
               Αναφορικά με τον υπολογισμό του ύψους ενίσχυσης, η Γερμανία ενίσταται στην άποψη της Επιτροπής ότι για τον υπολογισμό του ποσού της ενίσχυσης είναι ενδεικτικό μόνο το χρονικό σημείο της σύστασης και της επίσημης κοινοποίησης της θωράκισης έναντι κινδύνου, κατά το οποίο η φύση της δομής μετατράπηκε από προσωρινή σε μόνιμη.
            
         
               (46)
            
            
               Σε ό,τι αφορά τη σύνθεση της θωράκισης έναντι κινδύνου, η Γερμανία διαπιστώνει ότι η μετατροπή της προσωρινής σε μόνιμη δομή δεν είναι συναφής. Ο σχετικός όρος που έχει θέσει η Επιτροπή για την έγκριση του μέτρου, συγκεκριμένα η αντιστρεψιμότητα του μέτρου, πληρείται παρόλο που η θωράκιση έναντι κινδύνου δεν είχε χρονικό περιορισμό.
            
         
               (47)
            
            
               Αναφορικά με το ποσό της ενίσχυσης, η Γερμανία υποστηρίζει ότι το στοιχείο ενίσχυσης μιας εγγύησης η οποία εκχωρείται σε κάποια προβληματική επιχείρηση μπορεί να αντιστοιχεί στο ποσό το οποίο καλύπτεται πραγματικά από την εγγύηση όταν υφίσταται μεγάλη πιθανότητα ολικής ζημίας. Τόσο ο υπολογισμός που πραγματοποιήθηκε από την WestLB (και ο οποίος παρουσιάστηκε από την BaFin και την Ομοσπονδιακή Τράπεζα της Γερμανίας τον Δεκέμβριο 2007 και τον Ιανουάριο 2008 και βάσει του οποίου η αναμενόμενη ζημία για το χαρτοφυλάκιο είχε στο τέλος Ιανουαρίου 2008 ονομαστική αξία ύψους […] εκατ. ευρώ), όσο και ο υπολογισμός της Morgan Stanley τον Φεβρουάριο 2008, στον οποίο προέκυπτε σημαντικά υψηλότερη αξία ύψους περίπου […] δισεκατ. ευρώ, ήταν σημαντικά χαμηλότεροι από το ονομαστικό ποσό των 5 δισεκατ. ευρώ και δεν μπορούσε να συναχθεί το συμπέρασμα μεγάλης πιθανότητας ολικής ζημίας. Επιπλέον, σύμφωνα με τη Γερμανία, ο υπολογισμός της WestLB βασιζόταν ήδη σε απαισιόδοξο σενάριο, καθώς οι τρέχουσες αξιολογήσεις όλων των εκτιμώμενων μέσων έχουν υποχωρήσει κατά δύο βαθμίδες στην κατάταξη, ενώ η πραγματογνωμοσύνη της Morgan Stanley, η οποία σε συνδυασμό με άλλες αποκλίνουσες παραδοχές προέβλεπε υποχώρηση κατά τέσσερις βαθμίδες, ήταν υπερβολικά απαισιόδοξη.
            
         
               (48)
            
            
               Αναφορικά με τη νομική βάση, η Γερμανία υποστηρίζει ότι η ενίσχυση είναι συμβατή με την κοινή αγορά βάσει του άρθρου 87 παράγραφος 3 στοιχείο β) της συνθήκης ΕΚ διότι κατά τη χρονική στιγμή που χορηγήθηκε υπήρχε σημαντική διαταραχή στην οικονομία και η θωράκιση έναντι κινδύνου για την WestLB, η οποία ήταν συστημικής σημασίας, θα χρησίμευε στην άρση σημαντικής διαταραχής στην οικονομία. Υποστηρίζει ότι το μέτρο ήταν κατάλληλο, απαραίτητο και εύλογο.
            
         
               (49)
            
            
               Σχετικά με τη συμβατότητα της ενίσχυσης με την κοινή αγορά σύμφωνα με το άρθρο 87 παράγραφος 3 στοιχείο γ) της συνθήκης ΕΚ, η Γερμανία υποστηρίζει ότι το σχέδιο αναδιάρθρωσης δεν προέβλεπε μόνο επιπρόσθετες βελτιώσεις αλλά και σημαντική μείωση των εργασιών διαπραγμάτευσης για ίδιο λογαριασμό της WestLB, σαφή βελτίωση του προφίλ κινδύνου της και σταθεροποίηση των εσόδων.
            
         
               (50)
            
            
               Τέλος, η Γερμανία προβάλλει ότι για τον περιορισμό πιθανών στρεβλώσεων του ανταγωνισμού τα σχεδιαζόμενα μέτρα δεν ήταν απαραίτητα για την αποκατάσταση της βιωσιμότητας και ότι το συνολικό ύψος τους ήταν σαφώς υψηλότερο σε σχέση με την παρασχεθείσα ενίσχυση σε παρόμοιες περιπτώσεις όπως στις υποθέσεις Crédit Lyonnais II (19), Banco di Napoli, Crédit Foncier de France, Societé Marseillaise de Crédit, BAWAG P.S. K. (20), Bankgesellschaft Berlin (21) και IKB (22).
            
         4.   ΑΞΙΟΛΟΓΗΣΗ ΤΟΥ ΜΕΤΡΟΥ
   4.1.   Ύπαρξη κρατικής ενίσχυσης
   
               (51)
            
            
               Η Επιτροπή εξετάζει καταρχήν εάν τα μέτρα συνιστούν κρατικές ενισχύσεις υπό την έννοια του άρθρου 87 παράγραφος 1 της συνθήκης ΕΚ. Σύμφωνα με την εν λόγω παράγραφο, οι ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό μέσω της ευνοϊκής μεταχείρισης ορισμένων επιχειρήσεων συνιστούν κρατικές ενισχύσεις στο βαθμό που επηρεάζουν τις συναλλαγές μεταξύ κρατών μελών.
            
         
               (52)
            
            
               Πρέπει να διαπιστωθεί ότι η θωράκιση έναντι κινδύνου αποτελεί συνέχιση της ενίσχυσης διάσωσης που χορηγήθηκε από τους ιδιοκτήτες. Όπως διαπιστώνεται ήδη στην απόφαση της 30ής Απριλίου 2008, η θωράκιση έναντι κινδύνου συνιστά κρατική ενίσχυση. Η εν λόγω διαπίστωση δεν αμφισβητείται από τη Γερμανία.
            
         4.2.   Ποσό ενίσχυσης
   
               (53)
            
            
               Η Επιτροπή δεν αποδέχεται την άποψη της Γερμανίας ότι το ποσό ενίσχυσης πρέπει να υπολογιστεί βάσει των αναμενόμενων ζημιών.
            
         
               (54)
            
            
               Όσον αφορά τη μεθοδολογία, η Επιτροπή δηλώνει καταρχήν ότι η θωράκιση έναντι κινδύνου εγκρίθηκε ως ενίσχυση διάσωσης βάσει της αντιστρεψιμότητάς της. Η μετατροπή της θωράκισης έναντι κινδύνου σε μόνιμη δομή προϋπέθετε νέο υπολογισμό του ποσού ενίσχυσης κατά τη φάση αναδιάρθρωσης. Παρόλο που αυτό δηλώνεται ρητά στην απόφαση κίνησης της διαδικασίας, δεν υποβλήθηκε νέα εκτίμηση των αναμενόμενων ζημιών, αν και υπάρχουν πιο πρόσφατα στοιχεία τα οποία θα μπορούσε να υποβάλει ο δικαιούχος. Η πραγματογνωμοσύνη της Morgan Stanley, στην οποία αναφέρεται μια σαφώς υψηλότερη αξία της τάξεως των […] δισεκατ. ευρώ περίπου, υποδεικνύει σε πόσο διαφορετικά αποτελέσματα καταλήγουν οι εν λόγω υπολογισμοί ανάλογα με τη μέθοδο που ακολουθείται και τις παραδοχές στις οποίες βασίζονται.
            
         
               (55)
            
            
               Η Επιτροπή υπενθυμίζει επίσης ότι στην απόφασή της για την Sachsen LB (23) κατέληξε στο συμπέρασμα ότι ένας ιδιώτης επενδυτής στην οικονομία της αγοράς, δεδομένης της απρόβλεπτης κατάστασης στις χρηματαγορές, θα είχε βασιστεί για τον υπολογισμό των αναμενόμενων ζημιών σε τουλάχιστον ένα απαισιόδοξο σενάριο. Ως εκ τούτου, η Επιτροπή δεν συμμερίζεται την άποψη της Γερμανίας ότι οι αποκλίνουσες παραδοχές της πραγματογνωμοσύνης της Morgan Stanley ήταν υπερβολικά απαισιόδοξες και ότι η WestLB είχε ήδη λάβει υπόψη ένα απαισιόδοξο σενάριο, διότι οι αναμενόμενες ζημίες επηρεάζονται μόνο στην περίπτωση σημαντικής υποχώρησης στην κατάταξη. Αυτό το συμπέρασμα συνάδει με την απόφαση στην υπόθεση Bankgesellschaft Berlin (24).
            
         
               (56)
            
            
               Επιπλέον, η Επιτροπή εκτιμά ότι η εγγύηση ύψους 5 δισεκατ. ευρώ, με τη βοήθεια της οποίας η τράπεζα ήταν σε θέση να ελαφρύνει τον ισολογισμό της από ένα βαρύ χαρτοφυλάκιο 23 δισεκατ. ευρώ, ισοδυναμεί στην προκειμένη περίπτωση σε εισφορά κεφαλαίου λόγω της επίδρασης και των χαρακτηριστικών της. Για τον λόγο αυτό, το ποσό ενίσχυσης αντιστοιχεί στο κεφάλαιο, το οποίο θα απαιτούνταν για την επίτευξη της ίδιας σταθεροποίησης του χαρτοφυλακίου (25).
            
         
               (57)
            
            
               Κατά την πάγια πρακτική της Επιτροπής (26) και σύμφωνα με την πάγια νομολογία καθώς και σύμφωνα με την ανακοίνωση της Επιτροπής για την εφαρμογή των άρθρων 87 και 88 της συνθήκης ΕΚ στις κρατικές ενισχύσεις με τη μορφή εγγυήσεων (27), το στοιχείο ενίσχυσης μιας εγγύησης, η οποία παρέχεται σε προβληματική επιχείρηση, μπορεί να ισοδυναμεί με το ύψος του ποσού το οποίο καλύπτεται πραγματικά από την εγγύηση (στην προκειμένη περίπτωση 5 δισεκατ. ευρώ).
            
         
               (58)
            
            
               Σύμφωνα με την αιτιολογική σκέψη 39 της ανακοίνωσης της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (28) (στο εξής ανακοίνωση σχετικά με την αντιμετώπιση απομειωμένων περιουσιακών στοιχείων), το ποσό ενίσχυσης αντιστοιχεί στη διαφορά μεταξύ της αξίας μεταβίβασης των περιουσιακών στοιχείων (συνήθως βάσει της πραγματικής οικονομικής αξίας τους) και της τιμής στην αγορά. Για τον λόγο αυτό, τα περιουσιακά στοιχεία πρέπει να εκτιμώνται, στο βαθμό που αυτό είναι εφικτό, βάσει της τρέχουσας αξίας τους στην αγορά. Δεδομένου ότι σύμφωνα με τα στοιχεία που υπέβαλε η Γερμανία η αγορά για τα στοιχεία ενεργητικού χαρτοφυλακίων είναι σχεδόν υπό πλήρη μαρασμό, δεν προκύπτει αξία στην αγορά υπό την έννοια της ανακοίνωσης σχετικά με την αντιμετώπιση απομειωμένων περιουσιακών στοιχείων, αφού δεν υφίσταται αγορά. Για τον λόγο αυτό, τίθεται ως σημείο αναφοράς ότι το ποσό ενίσχυσης αντιστοιχεί στο ποσό εγγύησης (5 δισεκατ. ευρώ).
            
         
               (59)
            
            
               Επί του ποσού αυτού ορίζεται η προμήθεια εγγύησης σε [(0,2-1,0)]%, σαφώς χαμηλότερα της ανταμοιβής την οποία θα ανέμενε ένας ιδιώτης επενδυτής στην οικονομία της αγοράς σύμφωνα με την ανακοίνωση σχετικά με την αντιμετώπιση απομειωμένων περιουσιακών στοιχείων (29).
            
         
               (60)
            
            
               Η οικονομική αξία της ενίσχυσης είναι, ως εκ τούτου, σημαντικά υψηλότερη από τις εκτιμώμενες ζημίες που προτείνει η Γερμανία και από το ποσό ύψους […] δισεκατ. ευρώ που υπολόγισε η Morgan Stanley. Βάσει όλων των προαναφερθέντων, το ποσό ενίσχυσης αντιστοιχεί κατά πάσα πιθανότητα στην ονομαστική αξία των 5 δισεκατ. ευρώ.
            
         4.3.   Νομική βάση για τον έλεγχο της συμβατότητας της ενίσχυσης με την κοινή αγορά
   
               (61)
            
            
               Στην απόφαση κίνησης της επίσημης διαδικασίας ελέγχου διαπιστώθηκε ότι κατά τον έλεγχο της συμβατότητας του μέτρου πρέπει να ληφθεί υπόψη το άρθρο 87 παράγραφος 3 στοιχείο γ) της συνθήκης ΕΚ. Η Επιτροπή εξέτασε επίσης αν το μέτρο έπρεπε να ελεγχθεί και βάσει του άρθρου 87 παράγραφος 3 στοιχείο β) της συνθήκης ΕΚ. Σύμφωνα με το άρθρο 87 παράγραφος 3 στοιχείο β της συνθήκης ΕΚ, μια ενίσχυση που χορηγείται για την άρση σοβαρής διαταραχής στην οικονομία ενός κράτους μέλους μπορεί να θεωρηθεί συμβατή με την κοινή αγορά. Η Επιτροπή διαπίστωσε ότι η κρίση στην αγορά των ενυπόθηκων στεγαστικών δανείων υψηλού κινδύνου κατά τη δεδομένη χρονική στιγμή στην οποία λήφθηκε το μέτρο ενίσχυσης υπέρ της WestLB, δεν είχε προκαλέσει ακόμη σοβαρή διαταραχή στην οικονομία υπό την έννοια του άρθρου 87 παράγραφος 3 στοιχείο β). Επιπλέον, η Γερμανία δεν υπέβαλε σχετικές αποδείξεις ότι η μη χορήγηση κρατικής ενίσχυσης στην WestLB θα συνεπαγόταν σοβαρή διαταραχή στην οικονομία.
            
         
               (62)
            
            
               Εν τω μεταξύ η Επιτροπή δήλωσε σε τρεις ανακοινώσεις (30) και κατά την έγκριση της γερμανικής δέσμης μέτρων διάσωσης (31) ότι η οικονομία της Γερμανίας απειλείται από σοβαρή διαταραχή και ότι ενδείκνυνται μέτρα ενίσχυσης των τραπεζών για την αποκατάσταση της εν λόγω διαταραχής. Ως εκ τούτου, το μέτρο ενίσχυσης έπρεπε να αξιολογηθεί βάσει του άρθρου 87 παράγραφος 3 στοιχείο β) της συνθήκης ΕΚ.
            
         
               (63)
            
            
               Όπως ανακοίνωσε η Επιτροπή στις τρεις ανακοινώσεις που εξέδωσε σε σχέση με την τρέχουσα χρηματοπιστωτική κρίση (32), τα μέτρα ενίσχυσης για τη στήριξη των τραπεζών πρέπει να αξιολογούνται βάσει των κατευθυντήριων γραμμών ενίσχυσης και αναδιάρθρωσης και λαμβανομένων υπόψη των ιδιαιτεροτήτων μιας συστημικής κρίσης στις χρηματαγορές (33). Σύμφωνα με τις κατευθυντήριες γραμμές διάσωσης και αναδιάρθρωσης, οι κρατικές ενισχύσεις εγκρίνονται μόνο όταν πραγματοποιείται εκτεταμένη αναδιάρθρωση για την αποκατάσταση της βιωσιμότητας και εφόσον ο δικαιούχος της ενίσχυσης συμμετέχει εύλογα στα έξοδα αναδιάρθρωσης και λαμβάνονται μέτρα για την αντιστάθμιση πιθανών στρεβλώσεων του ανταγωνισμού. Ως εκ τούτου, οι εν λόγω κατευθυντήριες γραμμές αποτελούν το κατάλληλο πλαίσιο για την αξιολόγηση της αναδιάρθρωσης της WestLB εν μέσω της κρίσης. Αναφορικά με τα χαρακτηριστικά και την έκταση της τρέχουσας κρίσης πρέπει να συνυπολογιστούν συγκεκριμένες πτυχές που σχετίζονται με τις συνθήκες της αγοράς επί του παρόντος. Για τον λόγο αυτό, προκειμένου να εφαρμοστούν οι βάσεις των κατευθυντήριων γραμμών διάσωσης και αναδιάρθρωσης στην αναδιάρθρωση της WestLB, πρέπει αυτές οι κατευθυντήριες γραμμές να προσαρμοστούν στην τρέχουσα κρίση. Ιδιαίτερη σημασία έχουν οι κανόνες που προβλέπονται από τις εν λόγω κατευθυντήριες γραμμές σχετικά με την ίδια συμμετοχή του δικαιούχου της ενίσχυσης. Καθώς η εξωτερική χρηματοδότηση της WestLB […], δεν πληρούνταν σε καμία περίπτωση το επιθυμητό ποσοστό ίδιας συμμετοχής του 50 % που ορίζεται στις κατευθυντήριες γραμμές, η Επιτροπή από την πλευρά της παραδέχεται ότι κατά τη συστημική κρίση στις χρηματαγορές δεν θα ήταν σκόπιμο να απαιτεί επακριβώς ποσοτικοποιημένη ίδια συμμετοχή. Επιπλέον, ο σχεδιασμός και η υλοποίηση των μέτρων για τον περιορισμό των στρεβλώσεων του ανταγωνισμού πρέπει να επανεξεταστούν κατά περίπτωση καθώς, κατά πάσα πιθανότητα λόγω των συνθηκών στην αγορά, η WestLB χρειάζεται περισσότερο χρόνο για την υλοποίηση των μέτρων αυτών.
            
         
               (64)
            
            
               Όπως διατυπώνεται σε δύο από τις ανακοινώσεις σε σχέση με την τρέχουσα χρηματοπιστωτική κρίση (34), η έκταση της αναδιάρθρωσης που απαιτείται για την αποκατάσταση της βιωσιμότητας μπορεί να είναι ανάλογη σε έκταση και ύψος με την ενίσχυση υπέρ της WestLB αφενός και με τη σταθερότητα του επιχειρηματικού προτύπου της αφετέρου.
            
         4.4.   Αξιολόγηση της συμβατότητας σύμφωνα με το άρθρο 87 παράγραφος 3 στοιχείο β) της συνθήκης ΕΚ
   
               (65)
            
            
               Στο πλαίσιο της αξιολόγησης της συμβατότητας της ενίσχυσης με την κοινή αγορά πρέπει, σύμφωνα με το άρθρο 87 παράγραφος 3 στοιχείο β) της συνθήκης ΕΚ, να εξεταστεί εάν πληρούνται οι όροι που προβλέπονται στις κατευθυντήριες γραμμές διάσωσης και αναδιάρθρωσης για την έγκριση ενισχύσεων αναδιάρθρωσης: η ενίσχυση βασίζεται σε ένα σχέδιο αναδιάρθρωσης από το οποίο προκύπτει με σαφήνεια ότι η επιχείρηση μπορεί να αποκαταστήσει τη μακροπρόθεσμη βιωσιμότητά της, ότι η ενίσχυση περιορίζεται χρονικά και οικονομικά στο απαιτούμενο ελάχιστο και ότι ο δικαιούχος έχει σημαντική ίδια συμμετοχή στα έξοδα αναδιάρθρωσης, ενώ η ενίσχυση δεν διαστρεβλώνει τον ανταγωνισμό κατά τρόπο που να αντίκειται στο κοινό συμφέρον. Η Επιτροπή δύναται να επιβάλει στον δικαιούχο σχετικούς όρους.
            
         4.4.1.   Αποκατάσταση της μακροπρόθεσμης βιωσιμότητας
   
               (66)
            
            
               Σύμφωνα με την αιτιολογική σκέψη 34 των κατευθυντήριων γραμμών διάσωσης και αναδιάρθρωσης, οι ενισχύσεις μπορούν να χορηγούνται μόνο εφόσον εξαρτώνται από την υλοποίηση ενός σχεδίου αναδιάρθρωσης το οποίο, στην περίπτωση των επιμέρους ενισχύσεων, πρέπει να εγκρίνεται εκ των προτέρων από την Επιτροπή. Επιπλέον, η Επιτροπή πρέπει να ελέγξει εάν το σχέδιο αναδιάρθρωσης αναμένεται να καταστήσει εφικτή την αποκατάσταση της βιωσιμότητας εντός εύλογης προθεσμίας. Το σχέδιο αναδιάρθρωσης πρέπει να είναι χρονικά περιορισμένο και να βασίζεται σε ρεαλιστικές παραδοχές. Πρέπει να περιγράφει τις περιστάσεις οι οποίες προκάλεσαν τις δυσκολίες της επιχείρησης έτσι ώστε να μπορεί να αξιολογηθεί εάν τα προτεινόμενα μέτρα είναι εύλογα. Επιπλέον, πρέπει να καθιστά εφικτή τη μετάβαση της επιχείρησης σε μια νέα δομή η οποία θα διασφαλίζει τη μακροπρόθεσμη βιωσιμότητα και κερδοφορία της επιχείρησης με ίδιους πόρους. Αυτό σημαίνει ότι η επιχείρηση πρέπει να είναι σε θέση να διασφαλίσει ότι μπορεί να καλύψει όλα τα έξοδα, συμπεριλαμβανομένων των αποσβέσεων και των εξόδων χρηματοδότησης, και να επιτύχει απόδοση κεφαλαίου με την οποία θα μπορεί από μόνη της να αντισταθεί στον ανταγωνισμό.
            
         
               (67)
            
            
               Κατά την αξιολόγηση των μέτρων η Επιτροπή βασίζεται στις πληροφορίες που υπέβαλε η Γερμανία, όπως π.χ. το σχέδιο αναδιάρθρωσης και τις εκτεταμένες αλλαγές του σχεδίου αυτού, τα οποία η Γερμανία υπέβαλε στην Επιτροπή σε συνδυασμό με το ακριβές χρονοδιάγραμμα για την πώληση ορισμένων περιουσιακών στοιχείων σε μεταγενέστερη φάση της διαδικασίας έρευνας κατόπιν συζητήσεων με την Επιτροπή.
            
         
               (68)
            
            
               Στην απόφαση κίνησης της διαδικασίας, η Επιτροπή εξέφρασε τις αμφιβολίες της ως προς το εάν τα έγγραφα που υπέβαλε αρχικά η Γερμανία μπορούν να χαρακτηριστούν ως προσήκον σχέδιο αναδιάρθρωσης υπό την έννοια των αιτιολογικών σκέψεων 32 έως 51 των κατευθυντήριων γραμμών διάσωσης και αναδιάρθρωσης. Επιπλέον, είχε υποστηρίξει την άποψη ότι τα προβλήματα της WestLB οφείλονται, μεταξύ άλλων, στην ιδιοκτησιακή δομή της τράπεζας και στα διαφορετικά συμφέροντα των ιδιοκτητών. Ως εκ τούτου, η Επιτροπή κρίνει ότι η αλλαγή ιδιοκτησιακής δομής, η οποία πρόκειται να πραγματοποιηθεί έως τα τέλη του 2011 στο πλαίσιο ανοιχτού, διαφανούς και άνευ διακρίσεων διαγωνισμού, είναι σημαντική για την επίλυση των δυσκολιών που έχουν προκύψει και για τη θετική οικονομική εξέλιξη της τράπεζας.
            
         
               (69)
            
            
               Η WestLB και οι ιδιοκτήτες της είχαν ήδη υπεισέλθει στο εν λόγω ζήτημα και είχαν δεσμευθεί αρχικά να υποβάλουν έως τις 31 Δεκεμβρίου 2008 κάποια απόδειξη σχετικά με την οριστική μορφή της αλλαγής της ιδιοκτησιακής δομής, π.χ. με τη μορφή επιστολής πρόθεσης. Κατόπιν αιτήματος της Γερμανίας, η προθεσμία αυτή παρατάθηκε έως τις 31 Μαρτίου 2009. Στην προσωρινή έκθεση (35) που υποβλήθηκε στις 27 Φεβρουαρίου 2009, η Γερμανία περιέγραψε την πρόοδο που είχε σημειωθεί μέχρι το τέλος Φεβρουαρίου 2009. Η προτιμώμενη προσέγγιση συνίστατο στον σχηματισμό ενός ενοποιημένου υπερπεριφερειακού ομίλου, του αποκαλούμενου «Landesbank Mitte» μέσω της συγχώνευσης των δύο κεντρικών τραπεζών ομόσπονδων κρατιδίων, της WestLB και της Landesbank Hessen-Thüringen (Helaba). Η ενσωμάτωση της DekaBank Deutsche Girozentrale προτάθηκε ως συμπληρωματικό μέτρο. Αμφότερες οι εναλλακτικές αποδείχθηκαν ωστόσο ανεπιτυχείς για πολλούς λόγους. Ένας εξ αυτών ήταν τα διαφορετικά συμφέροντα των ιδιοκτητών της WestLB. Τα ταμιευτήρια και το ομόσπονδο κρατίδιο της Βόρειας Ρηνανίας-Βεστφαλίας επιδιώκουν ορισμένες φορές εκ διαμέτρου αντίθετα συμφέροντα, γεγονός που αποδεικνύει ότι η σχετική άποψη της Επιτροπής που διατυπώνεται στην απόφαση κίνησης της διαδικασίας ήταν ορθή και ότι η αλλαγή ιδιοκτησιακής δομής είναι υψίστης σημασίας για την αποκατάσταση της μακροπρόθεσμης βιωσιμότητας της τράπεζας.
            
         
               (70)
            
            
               Καθώς η πρώτη προσπάθεια ιδιωτικοποίησης της WestLB απέτυχε, η Επιτροπή θέλησε να διασφαλίσει ότι η τράπεζα με τη βοήθεια του υποβληθέντος σχεδίου αναδιάρθρωσης μπορούσε να ανακτήσει την κερδοφορία της.
            
         
               (71)
            
            
               Το τροποποιημένο σχέδιο δεν περιέχει μόνο λεπτομερείς πληροφορίες σχετικά με τα σχεδιαζόμενα μέτρα, αλλά περιλαμβάνει επίσης διάφορα σημαντικά μέτρα όπως τη μείωση του συνόλου ισολογισμού και της έκτασης των RWA κατά σχεδόν 50 %, την ολική ή τμηματική πώληση της τράπεζας στο πλαίσιο δημόσιου διαγωνισμού, την εκποίηση όλων σχεδόν των θυγατρικών, συμπεριλαμβανομένης της Westdeutsche ImmobilienBank, και το κλείσιμο των περισσότερων εγκαταστάσεων.
            
         
               (72)
            
            
               Η πώληση της τράπεζας πρέπει να έχει ολοκληρωθεί έως τις 31 Δεκεμβρίου 2011. Οι ιδιοκτήτες της WestLB πρέπει το αργότερο μέχρι τις 31 Αυγούστου 2010 να προκηρύξουν δημόσιο, διαφανή και άνευ διακρίσεων διαγωνισμό και το αργότερο έως [Ιούνιο-Οκτώβριο] 2011 να έχουν συνάψει σύμβαση πώλησης με τον αγοραστή, ώστε η πώληση να έχει τεθεί σε ισχύ έως την 1η Ιανουαρίου 2012. Πρωταρχικός στόχος είναι η πλήρης μεταβίβαση των δικαιωμάτων ψήφου. Επειδή όμως στις χρηματαγορές ενδέχεται να προκύψουν απρόβλεπτες περιστάσεις και καθώς οι προσπάθειες αλλαγής της ιδιοκτησιακής δομής απέβησαν ανεπιτυχείς, η Επιτροπή ενέκρινε εναλλακτικές λύσεις όπως τη μεταβίβαση της πλειοψηφίας δικαιωμάτων ψήφου. Παρόλο που η ενοποίηση των κεντρικών τραπεζών ομόσπονδων κρατιδίων στη Γερμανία δεν έχει σημειώσει ακόμη επιτυχία, η Επιτροπή δεν εγείρει ενστάσεις στη συνολική αναδιάρθρωση των τραπεζών και στην υλοποίηση του σχεδίου αναδιάρθρωσης στο ευρύτερο πλαίσιο της αναδιάρθρωσης του συνολικού κλάδου των γερμανικών κεντρικών τραπεζών ομόσπονδων κρατιδίων. Η αλλαγή ιδιοκτητών θα επιτηρείται από εμπειρογνώμονα ο οποίος θα διοριστεί από την WestLB κατόπιν έγκρισης της Επιτροπής.
            
         
               (73)
            
            
               Η πώληση της τράπεζας θα διευκολυνθεί αφενός από τον προγενέστερο διαχωρισμό των επιχειρηματικών διαδικασιών και της οργάνωσης αυτών σε τρεις επιχειρηματικούς τομείς-πυρήνα, που θα διατεθούν προς πώληση είτε μεμονωμένα είτε ως συνολικό πακέτο στο πλαίσιο διαγωνισμού. Αφετέρου, το συνολικό άθροισμα ισολογισμού και τα περιουσιακά στοιχεία σταθμισμένου κινδύνου της WestLB θα μειωθούν σε σχέση με τους ετήσιους λογαριασμούς του 2007 κατά 25 % έως τα τέλη Μαρτίου 2010 και κατά 50 % έως τα τέλη Μαρτίου 2011.
            
         
               (74)
            
            
               Κατά την έρευνα διαπιστώθηκε επίσης ότι η WestLB οργάνωσε εκ νέου τις επιχειρηματικές δραστηριότητές της. Έχει αποσυρθεί από ζημιογόνους επιχειρηματικούς τομείς όπως τη διαχείριση επενδύσεων και τις εργασίες διαπραγμάτευσης για ίδιο λογαριασμό, οι οποίοι είχαν επιφέρει την κρίση, και εστιάζει πλέον μόνο σε εργασίες προσανατολιζόμενες στους πελάτες. Το τροποποιημένο σχέδιο αναδιάρθρωσης της WestLB προβλέπει ότι η τράπεζα εστιάζει εκ νέου στις επιχειρηματικές της δραστηριότητες στο ομόσπονδο κρατίδιο της NRW και στη Γερμανία, αποσυρόμενη έτσι από περισσότερες από 20 εγκαταστάσεις και θυγατρικές εταιρείες, και ότι μετατοπίζει το κέντρο βάρους στα επιχειρηματικά πεδία Τραπεζικές συναλλαγές, Σύμπραξη μεσαίων επιχειρήσεων και ταμιευτηρίων (Verbund/Mittelstand) και Κεφαλαιαγορά/Εταιρικοί πελάτες/Δομημένες χρηματοδοτήσεις. Μέσω της αποχώρησης από επικίνδυνες δραστηριότητες και της επικέντρωσης σε λιγότερο ασταθείς δραστηριότητες όπως τις τραπεζικές συναλλαγές και τη συνεργασία με ταμιευτήρια, ιδιώτες πελάτες και μεσαίες επιχειρήσεις, αυξάνεται το ποσοστό των μακροπρόθεσμα βιώσιμων συναλλαγών επί των συνολικών συναλλαγών της WestLB και διασφαλίζεται σημαντική ίδια συμμετοχή στην αποκατάσταση της μακροπρόθεσμης βιωσιμότητας της τράπεζας. Η Επιτροπή διαπιστώνει ότι η WestLB μέσω του τροποποιημένου σχεδίου αναδιάρθρωσης αποκλίνει σε σημαντικά σημεία από το επιχειρηματικό πρότυπο που μέχρι πρότινος ακολουθούσε. Ως εκ τούτου, το σχέδιο αναδιάρθρωσης αποτελεί σημαντική αλλαγή μιας γενικής ιδέας η οποία στο παρελθόν δεν αποδείχθηκε μακροπρόθεσμα βιώσιμη.
            
         
               (75)
            
            
               Η Επιτροπή λαμβάνει επίσης υπόψη τα μέτρα μείωσης των εξόδων τα οποία πρόκειται να υλοποιηθούν μέχρι το τέλος του 2010. Επιπλέον, η WestLB έλαβε μέτρα για τη βελτίωση του συστήματος διαχείρισης κινδύνων και βελτίωσε σημαντικά το προφίλ κινδύνου της. Η Επιτροπή εξέτασε τις παραδοχές στις οποίες βασίστηκε το σχέδιο αναδιάρθρωσης και τις χαρακτηρίζει ρεαλιστικές. Ως εκ τούτου, εκφράζει την άποψη ότι από το τροποποιημένο σχέδιο αναδιάρθρωσης προκύπτει ότι η WestLB είναι σε θέση να αποκαταστήσει τη μακροπρόθεσμη βιωσιμότητά της.
            
         4.4.2.   Περιορισμός της ενίσχυσης στο απαιτούμενο ελάχιστο
   
               (76)
            
            
               Οι ενδοιασμοί της Επιτροπής σχετικά με το ότι η ενίσχυση περιορίστηκε στο απαιτούμενο ελάχιστο ήρθησαν. Η Επιτροπή είναι της άποψης ότι η ενίσχυση περιορίζεται στο απαιτούμενο ελάχιστο και ότι είναι σημαντική η συμβολή των ιδίων πόρων στην αναδιάρθρωση. Αναγνωρίζεται ότι ο στόχος που αναφέρεται στην αιτιολογική σκέψη 44 των κατευθυντήριων γραμμών διάσωσης και αναδιάρθρωσης αναφορικά με την ίδια συμμετοχή της τάξεως του 50 % στα έξοδα αναδιάρθρωσης της WestLB πρέπει να προσαρμοστεί στα δεδομένα της τρέχουσας κρίσης.
            
         
               (77)
            
            
               Η Επιτροπή διατυπώνει την άποψη ότι η τράπεζα αναλαμβάνει από μόνη της τα έξοδα αναδιάρθρωσης μέσω της εκποίησης περιουσιακών στοιχείων και θυγατρικών εταιρειών στο βαθμό που αυτό είναι εφικτό υπό τις παρούσες συνθήκες. Αυτές οι εκποιήσεις έχουν διττό αποτέλεσμα: αφενός μειώνεται η έκταση των περιουσιακών στοιχείων σταθμισμένου κινδύνου έτσι ώστε ρευστοποιείται κεφάλαιο και αυξάνεται ο βαθμός κεφαλαιοποίησης και, αφετέρου, μέσω της εκποίησης διασφαλίζεται ρευστότητα η οποία μπορεί να χρησιμοποιηθεί για τη χρηματοδότηση της αναδιάρθρωσης ή για την ενίσχυσης της βάσης ρευστότητας (36). Μέρος των αναμενόμενων αυτών εισροών κεφαλαίου έχει ήδη πραγματοποιηθεί, ενώ το υπόλοιπο θα υλοποιηθεί στο προσεχές μέλλον. Ωστόσο, ακόμη και αν η Επιτροπή δεν λάβει υπόψη τις αναμενόμενες εισροές κεφαλαίου, οι οποίες δεν θα πραγματοποιηθούν πριν από το 2011, και λογικά αποδεχθεί ότι υπάρχει η πιθανότητα να μην επιτευχθούν σε όλες τις εκποιήσεις τα αναμενόμενα έσοδα, καταλήγει στο συμπέρασμα ότι η ίδια συμμετοχή της τράπεζας μπορεί να χαρακτηριστεί σημαντική.
            
         
               (78)
            
            
               Ανεξάρτητα από την προσαρμογή του στόχου της ιδίας συμμετοχής, η Επιτροπή εξακολουθεί να απαιτεί όσο το δυνατόν υψηλή συνεισφορά των μετόχων (δηλαδή καταμερισμό φορτίου). Αυτό σημαίνει ότι πρέπει να συμμετάσχουν στην αναδιάρθρωση της τράπεζας ακόμη και επενδυτές υβριδικού κεφαλαίου. Η Επιτροπή κρίνει ότι στις περιπτώσεις στις οποίες χορηγήθηκαν κρατικές ενισχύσεις, εντοπίστηκαν δύο λόγοι που δυσχεραίνουν τη ρευστοποίηση των αποθεμάτων κεφαλαίου προκειμένου να μπορούν να γίνουν πληρωμές τόκων σε υβριδικό κεφάλαιο και να αποφευχθεί η συμμετοχή σε ζημίες. Καταρχήν, η κρατική ενίσχυση δεν περιοριζόταν στο απαιτούμενο ελάχιστο. Η βάση υπολογισμού για τον περιορισμό της κρατικής ενίσχυσης στο απαιτούμενο ελάχιστο αποτελεί γενική αρχή της πολιτικής ενισχύσεων. Η ρευστοποίηση αποθεμάτων για την πληρωμή τόκων σε υβριδικό κεφάλαιο συνιστά άμεση ανάληψη ιδίου κεφαλαίου μέσω της οποίας αυξάνεται η απαραίτητη συνεισφορά για την ανακεφαλαιοποίηση και, ως εκ τούτου, αυξάνεται και το ποσό της ενίσχυσης. Δεύτερον, αυτό αντίκειται στην αρχή του καταμερισμού φορτίου και αυξάνει τους δεοντολογικούς κινδύνους. Αν οι τόκοι πληρωθούν με υβριδικό κεφάλαιο, παρόλο που δεν υπάρχει σχετική νομική υποχρέωση, αυτό προστατεύει τους κατόχους του υβριδικού κεφαλαίου από τις επιπτώσεις των ζημιών και ταυτόχρονα δεν εκτίθενται σε όλους τους κινδύνους τους οποίους διέτρεξαν με την επένδυσής τους στα εν λόγω επικίνδυνα μέσα, εξασφαλίζοντάς του καλύτερη απόδοση δεδομένου του κινδύνου. Επιπλέον, τα μέσα υβριδικού κεφαλαίου συμμετέχουν στις ζημίες. Ως εκ τούτου, η Επιτροπή απαιτεί να απαγορεύονται μέχρι την πώληση της WestLB οι πληρωμές τόκων με αυτά τα μέσα στην περίπτωση ζημιών και αυτά τα μέσα να συμμετάσχουν στις ζημίες μόνο εφόσον η τράπεζα παρουσιάσει ζημία χωρίς ρευστοποίηση αποθεμάτων κεφαλαίου. Αυτό ισχύει ειδικότερα για την WestLB, διότι η τράπεζα πρέπει να πωληθεί και η εμπιστοσύνη των επενδυτών προς τους σημερινούς ιδιοκτήτες δεν κρίνεται σημαντική (37).
            
         
               (79)
            
            
               Η Επιτροπή κρίνει, συνεπώς, ότι η WestLB, ακόμη και αν πιθανότατα δεν επιτύχει τον στόχο του 50 %, μπορεί να έχει τη μεγαλύτερη δυνατή ίδια συμμετοχή στην αναδιάρθρωση.
            
         4.4.3.   Αποφυγή αθέμιτων στρεβλώσεων του ανταγωνισμού
   
               (80)
            
            
               Σύμφωνα με τις αιτιολογικές σκέψεις 35 έως 39 των κατευθυντήριων γραμμών διάσωσης και αναδιάρθρωσης, πρέπει να λαμβάνονται μέτρα για να περιοριστούν στον βέλτιστο βαθμό οι ενδεχόμενες δυσμενείς επιπτώσεις της ενίσχυσης στους ανταγωνιστές. Η συγκεκριμένη προϋπόθεση έγκρισης έχει συνήθως ως αποτέλεσμα η επιχείρηση να περιορίζει ή να μετριάζει την παρουσία της στις σχετικές αγορές, καταργώντας παραγωγικές μονάδες ή θυγατρικές εταιρείες ή περιορίζοντας τις επιχειρηματικές της δραστηριότητες. Ο περιορισμός ή ο μετριασμός πρέπει να είναι εύλογα ανάλογος προς τις επιπτώσεις στρέβλωσης που προκαλεί η ενίσχυση.
            
         
               (81)
            
            
               Η Επιτροπή κατά τον έλεγχο που διενήργησε κατέληξε στο συμπέρασμα ότι λαμβάνονται επαρκή μέτρα για να περιοριστούν στον βέλτιστο βαθμό οι ενδεχόμενες δυσμενείς επιπτώσεις της ενίσχυσης στους ανταγωνιστές.
            
         
               (82)
            
            
               Η Επιτροπή διαπιστώνει ότι η WestLB αποσύρεται από τον τομέα διαχείρισης επενδύσεων και περιορίζει σημαντικά τον όγκο συναλλαγών της σε δύο από τα πιο προσοδοφόρα επιχειρηματικά πεδία, τις δομημένες χρηματοδοτήσεις και τις δραστηριότητες κεφαλαιαγοράς.
            
         
               (83)
            
            
               Η Επιτροπή κρίνει ότι η απόσυρση από τον τομέα διαχείρισης επενδύσεων και η κατά το ήμισυ περίπου της συνολικής μείωση του συνολικού όγκου εξορθολογισμού είναι απαραίτητα για την αποκατάσταση της βιωσιμότητας. Τα μέσα αυτά σύμφωνα με την αιτιολογική σκέψη 40 των κατευθυντήριων γραμμών διάσωσης και αναδιάρθρωσης δεν μπορούν να αναγνωριστούν ως μέτρα για τον περιορισμό των στρεβλώσεων του ανταγωνισμού. Η απόσυρση από τον τομέα διαχείρισης επενδύσεων δεν μπορεί μεν να θεωρηθεί ως μέτρο μετριασμού των στρεβλώσεων του ανταγωνισμού, επηρεάζει όμως το μέγεθος της τράπεζας και τις επιχειρηματικές της δραστηριότητες.
            
         
               (84)
            
            
               Το σύνολο ισολογισμού της WestLB θα μειωθεί κατά 25 % έως το τέλος Μαρτίου 2010 και κατά 50 % έως το τέλος Μαρτίου 2011. Ταυτόχρονα, η έκταση των RWA θα μειωθεί κατά 25 % έως το τέλος Μαρτίου 2010 και κατά 50 % έως το τέλος Μαρτίου 2011.
            
         
               (85)
            
            
               Η Επιτροπή κρίνει ότι η συρρίκνωση του δικτύου εγκαταστάσεων σε έξι υποκαταστήματα στο εσωτερικό και επτά εγκαταστάσεις στο εξωτερικό, η απόσυρση από τις εργασίες διαπραγμάτευσης για ίδιο λογαριασμό και η επικέντρωση σε εμπορικές συναλλαγές προσανατολιζόμενες στους πελάτες αποτελούν εύλογα μέτρα για τον περιορισμό των στρεβλώσεων του ανταγωνισμού.
            
         
               (86)
            
            
               Το σχέδιο αναδιάρθρωσης προβλέπει επίσης μέτρα για μείωση και εξορθολογισμό των εξόδων. Όλες σχεδόν οι συμμετοχές σε θυγατρικές εταιρείες πρόκειται να εκποιηθούν. Η εκποίηση πρόκειται να πραγματοποιηθεί σε δύο δόσεις. Η πρώτη ομάδα συμμετοχών, η οποία περιλαμβάνει 16 θυγατρικές εταιρείες, πρόκειται να εκποιηθεί έως το τέλος [Φεβρουάριος-Μάιος] 2010 (38), ενώ η δεύτερη ομάδα συμμετοχών αποτελούμενη από τρεις θυγατρικές εταιρείες θα εκποιηθεί έως το τέλος [Φεβρουάριος-Μάιος] 2011.
            
         
               (87)
            
            
               Επιπλέον, η ανάπτυξη των εργασιών στους επιχειρηματικούς τομείς-πυρήνα της WestLB –Δομημένες χρηματοδοτήσεις, Εταιρικοί πελάτες και Κεφαλαιαγορά– περιορίζεται ως προς τις νέες συναλλαγές και το σύνολο ισολογισμού (RWA).
            
         
               (88)
            
            
               Συνολικά, τα αντισταθμιστικά μέτρα είναι ευλόγως ανάλογα προς τα αποτελέσματα στρέβλωσης που προκαλεί η ενίσχυση υπέρ της WestLB και περιορίζουν στον βέλτιστο βαθμό τα αποτελέσματα αυτά.
            
         5.   ΣΥΜΠΕΡΑΣΜΑΤΑ
   
               (89)
            
            
               Το μέτρο συνιστά ενίσχυση αναδιάρθρωσης η οποία σύμφωνα με το άρθρο 87 παράγραφος 3 στοιχείο β) της συνθήκης ΕΚ μπορεί να χαρακτηριστεί ως συμβατή με την κοινή αγορά εφόσον πληρούνται οι προκαθορισμένοι όροι.
            
         ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
   Άρθρο 1
   Η ενίσχυση με τη μορφή εγγύησης ύψους 5 δισεκατ. ευρώ την οποία επιθυμεί να χορηγήσει η Γερμανία υπέρ της WestLB AG (WestLB) κρίνεται συμβατή με την κοινή αγορά με την επιφύλαξη των όρων που αναφέρονται στο άρθρο 2 και στο παράρτημα.
   Άρθρο 2
   1.   Το σχέδιο αναδιάρθρωσης που υπέβαλε η Γερμανία στις 8 Αυγούστου 2008 σχετικά με την WestLB, το οποίο βάσει της ανακοίνωσης της Γερμανίας της 30ής Απριλίου 2009 τροποποιήθηκε προσφάτως, πρέπει να υλοποιηθεί στο ακέραιο συμπεριλαμβανομένων όλων των όρων που αναφέρονται στο παράρτημα και σύμφωνα με το προκαθορισμένο χρονοδιάγραμμα.
   2.   Η Επιτροπή μπορεί, εφόσον κάτι τέτοιο ενδείκνυται για παράδειγμα, λόγω της συνέχισης της τρέχουσας κρίσης στις χρηματαγορές, κατόπιν επαρκώς αιτιολογημένου αιτήματος εκ μέρους της Γερμανίας
   
               α)
            
            
               να εγκρίνει την παράταση των προθεσμιών που ορίζονται στο παράρτημα ή
            
         
               β)
            
            
               υπό εξαιρετικές συνθήκες, να παραιτηθεί, να τροποποιήσει ή να αντικαταστήσει έναν ή περισσότερους από τους όρους που αναφέρονται στο παράρτημα.
            
         Εάν η Γερμανία επιθυμεί την παράταση μιας προθεσμίας, οφείλει να υποβάλει το αργότερο δύο μήνες πριν από την εκπνοή της σχετικής προθεσμίας επαρκώς αιτιολογημένο αίτημα στην Επιτροπή.
   Άρθρο 3
   Η Γερμανία οφείλει να ανακοινώσει στην Επιτροπή εντός δύο μηνών από τη δημοσιοποίηση της παρούσας απόφασης τα μέτρα που λήφθηκαν για την εφαρμογή της απόφασης.
   Άρθρο 4
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
   Η Γερμανία καλείται να αποστείλει αμέσως αντίγραφο της παρούσας απόφασης στον δικαιούχο της ενίσχυσης.
   
      Βρυξέλλες, 12 Μαΐου 2009.
      
         
            Για την Επιτροπή
         
         Neelie KROES
         
         
            Μέλος της Επιτροπής
         
      
   
   
      (1)  ΕΕ C 322 της 17.12.2008, σ. 16.
   
      (2)  ΕΕ C 189 της 26.7.2008, σ. 3.
   
      (3)  ΕΕ C 244 της 1.10.2004, σ. 2.
   
      (4)  Βλέπε υποσημείωση 1.
   
      (5)  Η θεσμική ευθύνη εκχωρούσε στα πιστωτικά ιδρύματα δικαιώματα έναντι των ιδιοκτητών τους, ενώ η υποχρέωση του εγγυητή αναγνώριζε δικαιώματα στους πιστωτές των πιστωτικών ιδρυμάτων έναντι των ιδιοκτητών. Σύμφωνα με τις πρώτες συνεννοήσεις της 17ης Ιουλίου 2001 στο πλαίσιο μιας ρύθμισης του κεκτημένου –το αποκαλούμενο «Grandfathering»– και για μεταβατική περίοδο από τις 19 Ιουλίου 2001 έως τις 18 Ιουλίου 2005, οι νέες υποχρεώσεις εντάσσονταν στο πλαίσιο της υποχρέωσης του εγγυητή, εφόσον η λήξη τους δεν υπερβαίνει την 31η Δεκεμβρίου 2015. Βλέπε μεμονωμένα τις υποθέσεις ενίσχυσης E 10/2000 (ΕΕ C 146 της 19.6.2002, σ. 6, και ΕΕ C 150 της 22.6.2002, σ. 7).
   
      (6)  ΕΕ C 4 της 9.1.2008, σ. 1. Βλέπε επίσης http://ec.europa.eu/comm/competition/state_aid/register/ii/doc/NN-19-2006-WLWL-en-18.07.2007.pdf.
   
      (7)  Βλέπε δελτίο Τύπου της 8ης Φεβρουαρίου 2008 στην ηλεκτρονική διεύθυνση: http://www.westlb.de/cms/sitecontent/westlb/ui/en/news/newscontainer/news_2008/S_P.standard.gid-N2FkNDZmMzU4OWFmYTIyMWM3N2Q2N2Q0YmU1NmI0OGU_.html
   
      (8)  Αυτό το μέτρο θα μπορούσε πιθανόν να χαρακτηριστεί ως αρωγή για απομειωμένα περιουσιακά στοιχεία (υπό την έννοια της ανακοίνωσης της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα, ΕΕ C 72 της 26.3.2009, σ. 1). Ωστόσο διαφέρει από τα εν λόγω μέτρα αρωγής κυρίως διότι κατά τη μεταβίβαση ενός χαρτοφυλακίου στην Phoenix Light όλοι οι ιδιοκτήτες της WestLB αναλαμβάνουν τα έξοδα της συναλλαγής αντίστοιχα με το μερίδιό τους. Η επίδραση του μέτρου προσομοιάζει με μια εισφορά κεφαλαίου από τους μετόχους. Ακόμη και αν ισχύει ότι ιδιοκτήτες της WestLB είναι το ομόσπονδο κρατίδιο της NRW και κρατικοί οργανισμοί, στην προκειμένη περίπτωση ενήργησαν υπό την ιδιότητα των ιδιοκτητών της τράπεζας και όχι ως τρίτα μέρη ανεξάρτητα από τους ιδιοκτήτες. Επιπλέον, η συναλλαγή πραγματοποιήθηκε τον Μάρτιο 2008. Η ανακοίνωση της Επιτροπής σχετικά με την αντιμετώπιση απομειωμένων περιουσιακών στοιχείων εκδόθηκε τον Φεβρουάριο 2009 και, ως εκ τούτου, δεν εφαρμόζεται.
   
      (9)  Εμπιστευτικές πληροφορίες.
   
      (10)  Σύνθεση του χαρτοφυλακίου των 23 δισεκατ. ευρώ ανά τύπο χρεογράφου: […] δισεκατ. ευρώ: αμερικανικά και ευρωπαϊκά εξασφαλισμένα χρεόγραφα (σύνθετα δανειακά προϊόντα - CDO), […] δισεκατ. ευρώ: ενυπόθηκα επαγγελματικά δάνεια, […] δισεκατ. ευρώ: ενυπόθηκα στεγαστικά δάνεια, […] δισεκατ. ευρώ: λοιπές θέσεις. Το 80 % των χρεογράφων αξιολογήθηκαν από την S&P στις 31 Δεκεμβρίου 2007 με AAA.
   
      (11)  Στα μέσα του 2004 χορηγήθηκαν συγκεκριμένα δικαιώματα στις ενώσεις ταμιευτηρίων, που αγόρασαν σημαντικές συμμετοχές.
   
      (12)  Εφόσον είναι εφικτή η πώληση σε τιμή που υπερβαίνει τη λογιστική αξία. Ειδάλλως, η πώληση θα ολοκληρωθεί έως το τέλος του 2010.
   
      (13)  Σε περίπτωση που μια θυγατρική εταιρεία ταυτίζεται με μια από τις 7 εγκαταστάσεις εξωτερικού οι οποίες μπορούν να διατηρηθούν, τότε θα πωληθεί στο πλαίσιο της πώλησης της WestLB έως το τέλος του 2011.
   
      (14)  Διατηρούνται οι ακόλουθες εγκαταστάσεις εσωτερικού: Ντίσελντορφ, Βερολίνο, Φρανκφούρτη, Αμβούργο, Μόναχο και Στουτγάρδη.
   
      (15)  Προκειμένου να παρασχεθούν κίνητρα στους ιδιοκτήτες για την επιτάχυνση της διαδικασίας πώλησης, ο νέος ιδιοκτήτης μπορεί να διατηρήσει 3 ακόμη εγκαταστάσεις της WestLB, εφόσον η πώληση ολοκληρωθεί έως το τέλος του 2010.
   
      (16)  Διατηρούνται οι ακόλουθες εγκαταστάσεις: Λονδίνο, Νέα Υόρκη, Χονγκ Κονγκ, Μόσχα, Σίδνεϋ, Κωνσταντινούπολη και Σάο Πάολο.
   
      (17)  Η τιμή αγοράς των παραγώγων δεν λαμβάνεται υπόψη.
   
      (18)  Συνεχίζονται οι εργασίες διαπραγμάτευσης για λογαριασμό των πελατών και οι συνήθεις για την αγορά δραστηριότητες διαπραγμάτευσης για τη διαχείριση του ισολογισμού.
   
      (19)  Απόφαση της Επιτροπής για την υπόθεση 1454/98 της 20ής Μαΐου 1998 στην υπόθεση Crédit Lyonnais (ΕΕ L 221 της 8.8.1998, σ. 28).
   
      (20)  Απόφαση της Επιτροπής για την υπόθεση C 50/06 της 27ης Ιουνίου 2007, BAWAG (ΕΕ L 83 της 26.3.2008, σ. 7).
   
      (21)  Απόφαση της Επιτροπής για την υπόθεση C 327/04 της 18ης Φεβρουαρίου 2004, Bankgesellschaft Berlin (ΕΕ L 116 της 4.5.2005, σ. 1).
   
      (22)  Απόφαση της Επιτροπής για την υπόθεση C 50/10 της 21ης Οκτωβρίου 2008, IKB (δεν έχει δημοσιευθεί ακόμη).
   
      (23)  Απόφαση της Επιτροπής για την υπόθεση C 9/08 της 4ης Ιουνίου 2008, Sachsen LB (δεν έχει δημοσιευθεί ακόμη στην ΕΕ): http://ec.europa.eu/comm/competition/state_aid/register/ii/doc/C-9-2008-WLWL-en-04.06.2008.pdf.
   
      (24)  Απόφαση της Επιτροπής για την υπόθεση C 28/02 της 18.2.2004, Bankgesellschaft Berlin (ΕΕ L 116 της 14.5.2005, σ. 1, σημείο 140).
   
      (25)  Ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (ΕΕ C 72 της 26.3.2009, σ. 1).
   
      (26)  Πρβλ. απόφαση της Επιτροπής της 21.10.2008 για την υπόθεση C 50/10 (δεν έχει δημοσιευθεί ακόμη).
   
      (27)  ΕΕ C 155 της 20.6.2008, σ. 10.
   
      (28)  ΕΕ C 72 της 26.3.2009, σ. 1.
   
      (29)  Βλέπε παράρτημα IV σημείο II στην ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (ΕΕ C 72 της 26.3.2009, σ. 1). Εάν η ανταμοιβή δεν αντιστοιχεί στις διατάξεις της ανακοίνωσης σχετικά με την αντιμετώπιση των απομειωμένων περιουσιακών στοιχείων, τότε πρέπει να πραγματοποιηθεί εκτεταμένη αναδιάρθρωση της τράπεζας (πρβλ. σημείο 41 της ανακοίνωσης). Η αναδιάρθρωση αυτή πραγματοποιείται στην περίπτωση της WestLB. Ως εκ τούτου, δεν απαιτείται προσαρμογή της ανταμοιβής.
   
      (30)  Ανακοίνωση της Επιτροπής — Εφαρμογή των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης (ΕΕ C 270 της 25.10.2008, σ. 8), ανακοίνωση της Επιτροπής — H ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού (ΕΕ C 10 της 15.1.2009, σ. 2), ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (ΕΕ C 72 της 26.3.2009, σ. 1).
   
      (31)  Απόφαση της Επιτροπής της 12ης Δεκεμβρίου 2008 για την υπόθεση N 625/08, Δέσμη μέτρων διάσωσης για τα χρηματοπιστωτικά ιδρύματα στη Γερμανία.
   
      (32)  Ανακοίνωση της Επιτροπής — Εφαρμογή των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης (ΕΕ C 270 της 25.10.2008, σ. 8, σημεία 10, 32 και 42), ανακοίνωση της Επιτροπής — H ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού (ΕΕ C 10 της 15.1.2009, σ. 2, σημείο 44), ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (ΕΕ C 72 της 26.3.2009, σ. 1, σημεία 17 και 58 στ).
   
      (33)  Βλέπε συγκεκριμένα την ανακοίνωση της Επιτροπής — Εφαρμογή των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης (ΕΕ C 270 της 25.10.2008, σ. 8, σημείο 42).
   
      (34)  Βλέπε σημείο 52 της ανακοίνωσης της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα και σημείο 44 της ανακοίνωσης της Επιτροπής — H ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού.
   
      (35)  Βλέπε παράρτημα 2 (Ανακοίνωση της Ομοσπονδιακής Δημοκρατίας της Γερμανίας προς την Ευρωπαϊκή Επιτροπή: Προσωρινή έκθεση σχετικά με την πρόοδο των διαπραγματεύσεων ενοποίησης).
   
      (36)  Αυτό εξαρτάται από τη λογιστική αξία των θέσεων ενεργητικού και τη μεταβίβαση των χρεογράφων. Το επιχείρημα αυτό έχει ήδη διατυπωθεί σε παλαιότερες αποφάσεις της Επιτροπής. Πρβλ. σχετικά την απόφαση της Επιτροπής της 20.12.2006 για την υπόθεση C 44/05, Huta
      Stalowa
      Wola, ΕΕ L 112 της 30.4.2007, σ. 67, αιτιολογική σκέψη 71, την απόφαση της Επιτροπής της 10.7.2007 για την υπόθεση C 20/06, Novoles
      Straža (ΕΕ L 29 της 2.2.2008, σ. 7), την απόφαση της Επιτροπής της 12.9.2007 για την υπόθεση C 54/06, Bison
      Bial, (ΕΕ L 46 της 21.2.2008, σ. 41), την απόφαση της Επιτροπής της 4.6.2008 για την υπόθεση C 9/08, Sachsen
      LB, δεν έχει δημοσιευθεί ακόμη, και την απόφαση της Επιτροπής για την υπόθεση C 10/2008 της 21.10.2008 (δεν έχει δημοσιευθεί ακόμη).
   
      (37)  Στις περιπτώσεις όπου χορηγείται το υβριδικό κεφάλαιο από το κράτος στο πλαίσιο διάσωσης, θα μπορούσε αυτό να εξεταστεί και διαφορετικά.
   
      (38)  Εφόσον είναι εφικτή η εκποίηση έναντι τιμής υψηλότερης από τη λογιστική αξία. Ειδάλλως η εκποίηση μπορεί να πραγματοποιηθεί έως […] 2010.
   
      ΠΑΡΑΡΤΗΜΑ
      ΕΠΊ ΤΟΥ ΆΡΘΡΟΥ 2 ΠΑΡΆΓΡΑΦΟΣ 1
      1.1.   Όλα τα μέτρα, ιδίως περαιτέρω ενισχύσεις, που απαιτούνται για την υλοποίηση του σχεδίου αναδιάρθρωσης εναρμονίζονται με τις ανακοινώσεις και την πρακτική λήψης αποφάσεων της Επιτροπής, λαμβανομένων προσεκτικά υπόψη των ιδιαιτεροτήτων των πραγματικών γεγονότων στην περίπτωση της WestLB, και δεν παραβλέπουν ούτε παραβαίνουν την παρούσα απόφαση. Αυτό ισχύει ιδίως στην περίπτωση που για την υλοποίηση του σχεδίου αναδιάρθρωσης ληφθούν μέτρα διαχωρισμού θέσεων ισολογισμού με τη χρήση οχήματος ρευστοποίησης που θα δημιουργήσουν οι ιδιοκτήτες της WestLB, μέτρα στο πλαίσιο του ειδικού ταμείου σταθεροποίησης των χρηματαγορών ή μέτρα τα οποία στοχεύουν στη διασφάλιση της αναχρηματοδότησης της WestLB. Κάθε κρατική ενίσχυση υπέρ της WestLB ανακοινώνεται στην Επιτροπή ξεχωριστά πριν από την υλοποίησή της.
      2.1.   Οι ιδιοκτήτες της WestLB: η Westfälisch-Lippische Sparkassen- und Giroverband, η Rheinische Sparkassen- und Giroverband καθώς και –άμεσα ή έμμεσα μέσω της NRW. BANK– το ομόσπονδο κρατίδιο της Βόρειας Ρηνανίας-Βεστφαλίας, η Landschaftsverband Rheinland και η Landschaftsverband Westfalen-Lippe, υποχρεούνται στην ολική ή τμηματική πώληση της WestLB έως τις 31 Δεκεμβρίου 2011 υπό τους ακόλουθους όρους.
      2.2.   Οι ιδιοκτήτες της WestLB υποχρεούνται να προκηρύξουν διαγωνισμό σύμφωνα με τα σημεία 6.1 έως 6.7 το αργότερο έως τις 31 Αυγούστου 2010 και να συνάψουν το αργότερο έως τις 31 Αυγούστου 2011 σύμβαση αγοράς με τον αγοραστή, έτσι ώστε η πώληση να τεθεί σε ισχύ το αργότερο την 31 Δεκεμβρίου 2011. Σε αιτιολογημένες περιπτώσεις, η Επιτροπή μπορεί να εγκρίνει την απευθείας πώληση ή την ενοποίηση κεντρικών τραπεζών ομόσπονδων κρατιδίων πριν ή κατά τη διάρκεια του διαγωνισμού.
      3.1.   Βάσει του ελεγμένου συνόλου ισολογισμού της WestLB στις 31 Δεκεμβρίου 2007 (287 billion δισεκατ. ευρώ), το σύνολο ισολογισμού μειώνεται έως τις 31 Μαρτίου 2010 κατά 25 % συνολικά και έως τις 31 Μαρτίου 2011 κατά 50 % συνολικά, χωρίς να λαμβάνεται υπόψη η αξία των παραγώγων στην αγορά ([20-60] δισεκατ. ευρώ στις 31 Δεκεμβρίου 2007). Το διορθωμένο σύνολο ισολογισμού ύψους [200-280] δισεκατ. ευρώ μειώνεται, ως εκ τούτου, έως τις 31 Μαρτίου 2010 σε [150-250] δισεκατ. ευρώ μεγίστως (χωρίς παράγωγα στην αξία αγοράς) και έως τις 31 Μαρτίου 2011 σε [80-180] δισεκατ. ευρώ μεγίστως (χωρίς παράγωγα στην αξία αγοράς).
      3.2.   Βάσει του ελεγμένου συνόλου των περιουσιακών στοιχείων σταθμισμένου κινδύνου της WestLB στις 31 Δεκεμβρίου 2007 (104 δισεκατ. ευρώ), το σύνολο των περιουσιακών στοιχείων σταθμισμένου κινδύνου μειώνεται έως τις 31 Μαρτίου 2010 κατά 25 % συνολικά και έως τις 31 Μαρτίου 2011 κατά 50 % συνολικά. Ως εκ τούτου, τα περιουσιακά στοιχεία σταθμισμένου κινδύνου μειώνονται έως τις 31 Μαρτίου 2010 σε 78 δισεκατ. ευρώ μεγίστως και έως τις 31 Μαρτίου 2011 σε 52 δισεκατ. ευρώ μεγίστως. Η Επιτροπή και ο εμπειρογνώμων ελέγχουν εάν η εξέλιξη των περιουσιακών στοιχείων σταθμισμένου κινδύνου επηρεάζεται σημαντικά από απρόβλεπτους εξωγενείς παράγοντες (π.χ. αξιολόγηση πιστοληπτικής ικανότητας, συναλλαγματικές ισοτιμίες) που δεν μπορούν να ελεγχθούν από την WestLB και τους ιδιοκτήτες της.
      3.3.   Η μείωση του συνόλου ισολογισμού και των περιουσιακών στοιχείων σταθμισμένου κινδύνου που περιγράφεται στα σημεία 3.1 και 3.2 βασίζεται στην παραδοχή ότι το χαρτοφυλάκιο εξόδου θα αφαιρεθεί ολοσχερώς από τον ισολογισμό της τράπεζας. Εάν αυτό δεν είναι εφικτό, πρέπει προς αντιστάθμιση να περιοριστούν στοιχεία ενεργητικού και περιουσιακά στοιχεία σταθμισμένου κινδύνου από άλλους υποτομείς σε ανάλογο βαθμό.
      4.1.   Οι δραστηριότητες σε επιχειρηματικούς τομείς-πυρήνα της WestLB διαχωρίζονται και οργανώνονται το αργότερο μέχρι τις 30 Οκτωβρίου 2009 στους οικονομικά διαφανείς επιχειρηματικούς υποτομείς:
      
                  α)
               
               
                  τραπεζικές συναλλαγές·
               
            
                  β)
               
               
                  σύμπραξη μεσαίων επιχειρήσεων και ταμιευτηρίων·
               
            
                  γ)
               
               
                  εταιρικοί πελάτες/Κεφαλαιαγορά/Δομημένες χρηματοδοτήσεις.
               
            4.2.   Οι υποτομείς που αναφέρονται στο σημείο 4.1 εκποιούνται το αργότερο ως τις 31 Δεκεμβρίου 2011 συνολικά ή μεμονωμένα.
      4.3.   Μέχρι την εκποίηση δεν επιτρέπεται σε κανέναν από τους υποτομείς του σημείου 4.1 επέκταση της επιχειρηματικής δραστηριότητας μέσω εξαγοράς ή συγχώνευσης με άλλες επιχειρήσεις (καμία εξωτερική ανάπτυξη).
      4.4.   Στο επίκεντρο του υποτομέα Σύμπραξη μεσαίων επιχειρήσεων και ταμιευτηρίων βρίσκεται η διάθεση χρηματοπιστωτικών προϊόντων προς τα ταμιευτήρια. Στα μέλη των συμπράξεων παρέχονται όλες οι υπηρεσίες που περιλαμβάνονται στα επιχειρηματικά πεδία Κεφαλαιαγορά, Εταιρικοί πελάτες και Τραπεζικές συναλλαγές. Η […] δεν αποτελεί τμήμα του εν λόγω υποτομέα, αλλά πωλείται ξεχωριστά από την WestLB το αργότερο έως τις 31 [Φεβρουάριος-Μάιος] 2010.
      4.5.   Για τις δραστηριότητες κεφαλαιαγοράς στον υποτομέα Κεφαλαιαγορά/Εταιρικοί πελάτες/Δομημένες χρηματοδοτήσεις ισχύουν μέχρι την πώληση της τράπεζας οι παρακάτω περιορισμοί:
      
                  α)
               
               
                  ο επιχειρηματικός όγκος που εμπίπτει στο πεδίο της κεφαλαιαγοράς αναφορικά με το σύνολο ισολογισμού του 2009 δεν πρέπει να υπερβαίνει ως τις 31 Δεκεμβρίου 2009 το ποσό των [70-100] δισεκατ. ευρώ, το έτος 2010 ως τις 31 Δεκεμβρίου 2010 το ποσό των [60-90] δισεκατ. ευρώ και το έτος 2011 ως τις 31 Δεκεμβρίου 2011 το ποσό των [50-80] δισεκατ. Ευρώ·
               
            
                  β)
               
               
                  τα περιουσιακά στοιχεία σταθμισμένου κινδύνου που συνυπολογίζονται για τις δραστηριότητες κεφαλαιαγοράς δεν πρέπει να υπερβαίνουν στις 31 Δεκεμβρίου 2009 το ποσό των [10-25] δισεκατ. ευρώ, στις 31 Δεκεμβρίου 2010 το ποσό των [5-25] δισεκατ. ευρώ, και στις 31 Δεκεμβρίου 2011 το ποσό των [5-25] δισεκατ. Ευρώ·
               
            
                  γ)
               
               
                  η WestLB παύει τις εργασίες διαπραγμάτευσης για ίδιο λογαριασμό. Σε αυτές περιλαμβάνονται δραστηριότητες διαπραγμάτευσης σχετικής αξίας και αρμπιτράζ. Επιτρέπεται η συνέχιση των εργασιών διαπραγμάτευσης που προσανατολίζονται στους πελάτες και η συνήθης στην αγορά διαχείριση του συνόλου ισολογισμού·
               
            
                  δ)
               
               
                  η επιχειρησιακή διεκπεραίωση των δραστηριοτήτων διαπραγμάτευσης στον τομέα της κεφαλαιαγοράς περιορίζεται στις εγκαταστάσεις στο Ντίσελντορφ, στη Νέα Υόρκη, στο Χονγκ Κονγκ και στο Λονδίνο.
               
            4.6.   Αναφορικά με τις δραστηριότητες στον τομέα Εταιρικοί πελάτες/Δομημένες χρηματοδοτήσεις, για τον υποτομέα Κεφαλαιαγορά/Εταιρικοί πελάτες/Δομημένες χρηματοδοτήσεις ισχύουν μέχρι την εκποίηση οι ακόλουθοι περιορισμοί:
      
                  α)
               
               
                  Οι νέες συναλλαγές στον τομέα Εταιρικοί πελάτες/Δομημένες χρηματοδοτήσεις βάσει του συνόλου ισολογισμού δεν πρέπει να υπερβαίνουν για το 2009 το ποσό των [20-40] δισεκατ. ευρώ έως τις 31 Δεκεμβρίου 2009, για το 2010 το ποσό των [15-35] δισεκατ. ευρώ έως τις 31 Δεκεμβρίου 2010, και για το 2011 το ποσό των [10-30] δισεκατ. ευρώ έως τις 31 Δεκεμβρίου 2011.
               
            
                  β)
               
               
                  Τα περιουσιακά στοιχεία σταθμισμένου κινδύνου που συνυπολογίζονται για τις δραστηριότητες στον τομέα Εταιρικοί πελάτες/Δομημένες χρηματοδοτήσεις δεν πρέπει να υπερβαίνουν στις 31 Δεκεμβρίου 2009 το ποσό των [30-60] δισεκατ. ευρώ, στις 31 Δεκεμβρίου 2010 το ποσό των [20-50] δισεκατ. ευρώ, και στις 31 Δεκεμβρίου 2011 το ποσό των [20-50] δισεκατ. ευρώ.
               
            
                  γ)
               
               
                  Κλείνουν οι ακόλουθες εγκαταστάσεις το συντομότερο δυνατόν, το αργότερο έως […] 2010:
                  
                              —
                           
                           
                              Μύνστερ,
                           
                        
                              —
                           
                           
                              Μπίλεφελντ,
                           
                        
                              —
                           
                           
                              Κολονία,
                           
                        
                              —
                           
                           
                              Ντόρτμουντ,
                           
                        
                              —
                           
                           
                              Μάιντς.
                           
                        
            
                  δ)
               
               
                  Κλείνουν οι ακόλουθες εγκαταστάσεις που έχουν ιδρυθεί ως θυγατρικές εταιρείες, υποκαταστήματα ή γραφεία αντιπροσώπευσης το συντομότερο δυνατόν, το αργότερο έως […] 2010:
                  
                              —
                           
                           
                              Τορόντο,
                           
                        
                              —
                           
                           
                              Χιούστον,
                           
                        
                              —
                           
                           
                              Πόλη του Μεξικό,
                           
                        
                              —
                           
                           
                              Μαδρίτη,
                           
                        
                              —
                           
                           
                              Μιλάνο,
                           
                        
                              —
                           
                           
                              Παρίσι,
                           
                        
                              —
                           
                           
                              Κίεβο,
                           
                        
                              —
                           
                           
                              Ντουμπάι,
                           
                        
                              —
                           
                           
                              Γιοχάνεσμπουργκ,
                           
                        
                              —
                           
                           
                              Πράγα,
                           
                        
                              —
                           
                           
                              Σανγκάη,
                           
                        
                              —
                           
                           
                              Σιγκαπούρη,
                           
                        
                              —
                           
                           
                              Τόκιο,
                           
                        
                              —
                           
                           
                              Μουμπάι,
                           
                        
                              —
                           
                           
                              Σεούλ,
                           
                        
                              —
                           
                           
                              Πεκίνο.
                           
                        
            
                  ε)
               
               
                  Αν η WestLB δεν έχει πωληθεί έως τις 31 Δεκεμβρίου 2010 συνολικά ή τμηματικά, ο αγοραστής έχει το δικαίωμα να διατηρήσει ακόμη τρεις εγκαταστάσεις.
               
            
                  στ)
               
               
                  Οι υφιστάμενες επιχειρηματικές δραστηριότητες οι οποίες κατά το κλείσιμο των εγκαταστάσεων που απαριθμούνται στα σημεία 4.6 γ) και 4.6 δ) δεν έχουν ακόμη ολοκληρωθεί, μεταβιβάζονται ή μετατρέπονται σε άλλη κατάλληλη μορφή.
               
            
                  ζ)
               
               
                  Μπορούν να διατηρηθούν οι ακόλουθες εγκαταστάσεις:
                  
                              —
                           
                           
                              Λονδίνο,
                           
                        
                              —
                           
                           
                              Νέα Υόρκη,
                           
                        
                              —
                           
                           
                              Χονγκ Κονγκ,
                           
                        
                              —
                           
                           
                              Μόσχα,
                           
                        
                              —
                           
                           
                              Σίδνεϋ,
                           
                        
                              —
                           
                           
                              Κωνσταντινούπολη,
                           
                        
                              —
                           
                           
                              Σάο Πάολο,
                           
                        
                              —
                           
                           
                              Ντίσελντορφ,
                           
                        
                              —
                           
                           
                              Βερολίνο,
                           
                        
                              —
                           
                           
                              Φρανκφούρτη,
                           
                        
                              —
                           
                           
                              Αμβούργο,
                           
                        
                              —
                           
                           
                              Μόναχο,
                           
                        
                              —
                           
                           
                              Στουτγάρδη.
                           
                        
            
                  η)
               
               
                  Μέχρι την πώληση της WestLB δεν ιδρύονται νέες εγκαταστάσεις με τη μορφή θυγατρικών εταιρειών, υποκαταστημάτων ή γραφείων αντιπροσώπευσης.
               
            5.1.   Όλες οι παρακάτω συμμετοχές της WestLB εκποιούνται στο ακέραιο το συντομότερο δυνατόν, το αργότερο έως [(Φεβρουάριος-Μάιος)] 2010:
      
                  —
               
               
                  Weberbank Actiengesellschaft, Βερολίνο,
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […],
               
            
                  —
               
               
                  […].
               
            5.2.   Σε περίπτωση που οι προσπάθειες της WestLB για την εκποίηση των συμμετοχών της στην […] και στην […] αποδειχθούν ανεπιτυχείς έως [(Φεβρουάριος-Μάιος)] 2010, μπορούν να εκποιηθούν σε συνδυασμό με την WestLB στο πλαίσιο του διαγωνισμού που περιγράφεται στο σημείο 6.1.
      5.3.   Η εκποίηση των συμμετοχών που απαριθμούνται στο σημείο 5.1 μπορεί να παραταθεί το αργότερο έως τις 31 Δεκεμβρίου 2010, εφόσον η WestLB αποδείξει ότι τα έσοδα πώλησης που προκύπτουν μέσω της συναλλαγής είναι χαμηλότερα της λογιστικής αξίας της εκάστοτε συμμετοχής στον επιμέρους ισολογισμό της WestLB AG σύμφωνα με τον Εμπορικό Κώδικα ή εφόσον επιφέρουν ζημίες στον ενοποιημένο ισολογισμό βάσει των ΔΠΧΑ.
      5.4.   Η […] εκποιείται στο πλαίσιο δημόσιου, διαφανούς, άνευ διακρίσεων διαγωνισμού σύμφωνα με τα στοιχεία 6.1 έως 6.7 εντός των προθεσμιών που ορίζονται στα σημεία 5.1 και 5.3.
      5.5.   Όλες οι ακόλουθες συμμετοχές της WestLB εκποιούνται το συντομότερο δυνατόν, το αργότερο έως [(Φεβρουάριος-Μάιος)] 2011:
      
                  —
               
               
                  […],
               
            
                  —
               
               
                  […],
               
            
                  —
               
               
                  […].
               
            5.6.   Τα έσοδα από τις πωλήσεις συμμετοχών της WestLB χρησιμοποιούνται στο ακέραιο για τη χρηματοδότηση του σχεδίου αναδιάρθρωσης της WestLB.
      5.7.   Οι υφιστάμενες επιχειρηματικές δραστηριότητες από συμμετοχές που δεν έχουν εκποιηθεί εντός των προθεσμιών που ορίζονται στα σημεία 5.1 και 5.3 μεταβιβάζονται ή λήγουν σταδιακά, ανάλογα με την προθεσμία της εκάστοτε δραστηριότητας και δεν αναλαμβάνονται νέες επιχειρηματικές δραστηριότητες.
      5.8.   Μέχρι την πώλησή της, η WestLB σε περίπτωση ζημιών δεν καταβάλει πληρωμές σε μέσα υβριδικού κεφαλαίου. Τα μέσα αυτά συμμετέχουν επίσης στις ζημίες εάν ο ισολογισμός της WestLB χωρίς ρευστοποίηση των αποθεμάτων κεφαλαίου παρουσιάσει ζημία.
      6.1.   Η WestLB πωλείται συνολικά ή τμηματικά στο πλαίσιο δημόσιου, διαφανούς και άνευ διακρίσεων διαγωνισμού εντός των προθεσμιών που ορίζονται στα σημεία 2.1 και 2.2.
      6.2.   Ο διαγωνισμός είναι ανοιχτός για οιονδήποτε εν δυνάμει αγοραστή του εσωτερικού και του εξωτερικού. Οι όροι πώλησης δεν μπορούν να περιέχουν ρήτρα η οποία περιορίζει άνευ αιτίου τον αριθμό των εν δυνάμει υποψηφίων ή είναι προσαρμοσμένη σε συγκεκριμένο εν δυνάμει υποψήφιο.
      6.3.   Η πώληση πρέπει να γίνει ευρέως γνωστή. Αυτό επιτυγχάνεται μέσω δημοσίευσης σε τουλάχιστον ένα μέσο του Τύπου το οποίο διατίθεται σε όλη την Κοινότητα στην αγγλική γλώσσα. Οι προσφέροντες, στο βαθμό που επιτρέπεται από το νόμο, μπορούν να έχουν πρόσβαση σε όλες τις απαραίτητες πληροφορίες στις διαδικασίες δέουσας επιμέλειας. Η επιλογή των αγοραστών πραγματοποιείται βάσει οικονομικών κριτηρίων.
      6.4.   Ο υποψήφιος
      
                  α)
               
               
                  είναι τρίτο μέρος, ανεξάρτητο από τους ιδιοκτήτες της WestLB. Ως ανεξάρτητο μέρος ορίζεται οιοδήποτε μέρος που δεν συνδέεται με κάποιες από τις εταιρείες που ανήκουν στον όμιλο WestLB υπό την έννοια του άρθρου 11 του κανονισμού (ΕΚ) αριθ. 2790/1999 της Επιτροπής (1).
               
            
                  β)
               
               
                  είναι ευλόγως σε θέση να παράσχει όλα τα απαραίτητα στοιχεία στις αρμόδιες αρχές ανταγωνισμού και στις λοιπές αρχές για την αγορά της συμμετοχής του στην WestLB·
               
            
                  γ)
               
               
                  βάσει της χρηματοπιστωτικής του ισχύος, ιδίως της αξιολόγησης της πιστοληπτικής του ικανότητας, είναι σε θέση να διασφαλίσει αδιάλειπτα τη φερεγγυότητα της τράπεζας.
               
            6.5.   Η πλήρης εκποίηση κατατετμημένων υποτομέων είναι προτιμητέα έναντι της απλής μεταβίβασης της πλειοψηφίας δικαιωμάτων ψήφου («50 % συν μια μετοχή»). Η απλή μεταβίβαση της πλειοψηφίας δικαιωμάτων ψήφου επιτρέπεται μόνο εφόσον κατά τον διαγωνισμό δεν υποβληθεί προσφορά για την πλήρη μεταβίβαση ενός ή περισσότερων υποτομέων. Η Ευρωπαϊκή Επιτροπή ενημερώνεται πριν από την έγκριση και διατηρεί το δικαίωμα να εγείρει ενστάσεις.
      6.6.   Διατηρείται η δυνατότητα άμεσης πώλησης ή ενοποίησης κεντρικών τραπεζών ομόσπονδων κρατιδίων κατόπιν έγκρισης της Επιτροπής, όπως προβλέπεται στο σημείο 2.2. Στην περίπτωση αυτή, μόλις παραχωρηθεί η πλειοψηφία ελέγχου οι μέχρι πρότινος ιδιοκτήτες μετατρέπονται σε μειοψηφούντες ιδιοκτήτες.
      6.7.   Οι υποτομείς και οι δραστηριότητες οι οποίες δεν έχουν εκποιηθεί κατά τον διαγωνισμό, από τις 31 Δεκεμβρίου 2011 παύουν οριστικά ή λήγουν σταδιακά έως τη λήξη της προθεσμίας των σχετικών επιχειρηματικών εργασιών.
      7.1.   Η πλήρης και ορθή τήρηση όλων των όρων επιτηρείται διαρκώς και επισταμένα, ελέγχεται δε ενδελεχώς από επαρκώς εξειδικευμένο εμπειρογνώμονα, κατά προτίμηση ορκωτό λογιστή. Η WestLB προτείνει στην Επιτροπή εντός τριών μηνών μετά τη δημοσίευση της παρούσας απόφασης έναν κατάλληλο ανεξάρτητο εμπειρογνώμονα. Ο διορισμός του υπόκειται στην έγκριση της Επιτροπής. Η Επιτροπή έχει το δικαίωμα να ζητά επεξηγήσεις και διασαφηνίσεις από τον εμπειρογνώμονα. Τα έξοδα αμοιβής του επιβαρύνουν την WestLB.
      7.2.   Κατά την εκτέλεση της παρούσας απόφασης η Επιτροπή διατηρεί απεριόριστη πρόσβαση σε όλες τις πληροφορίες οι οποίες είναι απαραίτητες για την επιτήρηση της εκτέλεσης της παρούσας απόφασης. Η Επιτροπή έχει το δικαίωμα να απαιτήσει διευκρινήσεις και διασαφηνίσεις από την WestLB. Η Γερμανία και η WestLB θα συνεργάζονται στενά με την Επιτροπή και τον εμπειρογνώμονα που ενεργεί για λογαριασμό της Επιτροπής σε όλα τα ζητήματα που σχετίζονται με την επιτήρηση της εκτέλεσης της παρούσας απόφασης.
      7.3.   Έως και το 2011 η Γερμανία θα αποστέλλει κάθε χρόνο στην Επιτροπή έκθεση προόδου στη σύνταξη της οποίας θα συμμετέχει ο διορισμένος σύμφωνα με το σημείο 7.1 εμπειρογνώμων. Η έκθεση θα περιέχει περίληψη σχετικά με την πρόοδο που σημειώνεται στην υλοποίηση του σχεδίου αναδιάρθρωσης καθώς και λεπτομέρειες σχετικά με όλες τις πωλήσεις συμμετοχών και το κλείσιμο θυγατρικών εταιρειών, υποκαταστημάτων και εγκαταστάσεων σύμφωνα με την παρούσα απόφαση. Θα αναγράφεται η ημερομηνία πώλησης ή κλεισίματος, η λογιστική αξία στις 31 Δεκεμβρίου 2007, η τιμή αγοράς, όλα τα κέρδη και οι ζημίες σε σχέση με την πώληση ή το κλείσιμο και οι λεπτομέρειες των υπολειπόμενων μέτρων υλοποίησης του σχεδίου αναδιάρθρωσης. Η έκθεση υποβάλλεται εντός ενός μήνα από την έγκριση των ετήσιων λογαριασμών για την WestLB μέσω του εποπτικού συμβουλίου της WestLB, το αργότερο έως τις 31 Μαρτίου κάθε έτους.
      ΕΠΊ ΤΟΥ ΆΡΘΡΟΥ 2 ΠΑΡΆΓΡΑΦΟΣ 2
      Κατά την εφαρμογή της ρήτρας επανεξέτασης, σύμφωνα με το άρθρο 2 παράγραφος 2, η Επιτροπή λαμβάνει ευλόγως υπόψη τα επίπεδα προσφοράς στην αγορά και την κατάσταση στις κεφαλαιαγορές.
      
         (1)  ΕΕ L 336 της 29.12.1999, σ. 21.